Ανακοινωση της Επιτροπης στο Ευρωπαϊκο Κοινοβουλίο και στο Συμβουλίο - Ετησια στρατηγικη πολιτικης για το 2004

ΠΙΝΑΚΑΣ ΠΕΡΙΕΧΟΜΕΝΩΝ

1. ΕΙΣΑΓΩΓΗ

2. Η ΚΑΤΑΣΤΑΣΗ ΣΤΗΝ ΕΝΩΣΗ ΤΟ 2004 - ΟΛΟΚΛΗΡΩΣΗ ΤΗΣ ΘΗΤΕΙΑΣ ΤΗΣ ΕΠΙΤΡΟΠΗΣ PRODI.

3. OI ΠΟΛΙΤΙΚΕΣ ΠΡΟΤΕΡΑΙΟΤΗΤΕΣ ΓΙΑ ΤΟ 2004 : Η ΕΝΤΑΞΗ ΓΙΝΕΤΑΙ ΠΡΑΓΜΑΤΙΚΟΤΗΤΑ

3.1. Η ένταξη δέκα νέων κρατών μελών

3.2. Σταθερότητα

3.3. Βιώσιμη ανάπτυξη

4. ΠΟΛΥΕΤΕΙΣ ΠΡΟΟΠΤΙΚΕΣ ΚΑΙ ΣΥΜΒΟΛΗ ΣΤΟΝ ΠΟΛΥΕΤΗ ΠΡΟΓΡΑΜΜΑΤΙΣΜΟ ΤΗΣ ΕΥΡΩΠΑΪΚΗΣ ΕΝΩΣΗΣ

5. ΕΠΙΛΟΓΗ ΤΩΝ ΠΡΩΤΟΒΟΥΛΙΩΝ ΓΙΑ ΕΚΤΕΤΑΜΕΝΗ ΑΞΙΟΛΟΓΗΣΗ ΤΟΥ ΑΝΤΙΚΤΥΠΟΥ ΣΤΗΝ ΕΤΗΣΙΑ ΣΤΡΑΤΗΓΙΚΗ ΠΟΛΙΤΙΚΗΣ ΓΙΑ ΤΟ 2004

6. ΑΝΘΡΩΠΙΝΟ ΔΥΝΑΜΙΚΟ ΚΑΙ ΟΙΚΟΝΟΜΙΚΟΙ ΠΟΡΟΙ ΣΤΗ ΔΙΕΥΡΥΜΕΝΗ ΕΝΩΣΗ: TΟ ΓΕΝΙΚΟ ΠΛΑΙΣΙΟ ΠΟΥ ΠΡΟΚΥΠΤΕΙ ΑΠΟ ΤΗ ΣΤΡΑΤΗΓΙΚΗ ΠΟΛΙΤΙΚΗΣ ΓΙΑ ΤΟ 2004

6.1. Γενικό πλαίσιο για το ανθρώπινο δυναμικό

6.1.1. Η ένταξη δέκα νέων κρατών μελών

6.1.2. Συνεισφορά στην κεντρική ομάδα για τις προτεραιότητες 2 και 3

6.1.3. Σύνολο του ανθρώπινου δυναμικού που διατίθεται για τις τρεις προτεραιότητες

6.1.4. Ανάγκες που συνδέονται με την υλοποίηση της μεταρρύθμισης

6.1.5. Κατάσταση του τομέα 5

6.1.6. Ανακατανομή των πόρων που θα ελευθερωθούν από την εξωτερική ανάθεση δραστηριοτήτων

6.1.7. Κατάσταση των Γενικών Διευθύνσεων στον τομέα των εξωτερικών σχέσεων

6.2. Οικονομικοί πόροι: ένα προκλητικό πλαίσιο για το 2004

6.2.1. Δημοσιονομικές συνέπειες των προτεραιοτήτων πολιτικής: ένταξη

6.2.2. Οικονομικές συνέπειες των προτεραιοτήτων πολιτικής: σταθερότητα

6.2.3. Οικονομικές συνέπειες των προτεραιοτήτων πολιτικής: βιώσιμη ανάπτυξη

1. ΕΙΣΑΓΩΓΗ

Η Ετήσια Στρατηγική Πολιτικής που εγκρίθηκε από την Επιτροπή είναι το πρώτο βήμα στο στρατηγικό σχεδιασμό και κύκλο προγραμματισμού που καθιερώθηκε το 2001. Στόχος της είναι να καθορίσει τις προτεραιότητες πολιτικής της Ευρωπαϊκής Επιτροπής και να εξασφαλίσει ότι θα υπάρχει ορθός συνδυασμός μεταξύ των πρωτοβουλιών πολιτικής και των αντίστοιχων πόρων για την επίτευξη των προτεραιοτήτων που επισημάνθηκαν για το 2004.

Η Ετήσια Στρατηγική Πολιτικής έχει τους ακόλουθους στόχους:

- καθορισμός των πολιτικών προτεραιοτήτων για το 2004.

- προσδιορισμός των πιο σημαντικών πρωτοβουλιών πολιτικής που συμβάλλουν στην υλοποίηση των στοχοθετημένων προτεραιοτήτων.

- λήψη αποφάσεων σχετικά με τους δημοσιονομικούς προσανατολισμούς για το εν λόγω έτος, λαμβάνοντας υπόψη, αφενός την ανάγκη να εξασφαλισθεί ότι οι πρωτοβουλίες προτεραιότητας διαθέτουν τους αναγκαίους πόρους και, αφετέρου τις ανάγκες πόρων για τις τρέχουσες δραστηριότητες και τις σημαντικές αλλαγές στους στόχους λαμβάνοντας υπόψη τις περιορισμένες δημοσιονομικές προοπτικές.

- παροχή κατευθυντήριων γραμμών για το δημοσιονομικό προγραμματισμό.

- εντοπισμός του είδους εκτεταμένων αξιολογήσεων του αντίκτυπου που πρέπει να πραγματοποιηθούν για να υποβληθούν το 2004.

- συμβολή στην εκπόνηση πολυετούς προγραμματισμού για την Ευρωπαϊκή Ένωση για την περίοδο 2004/2006.

Η Ετήσια Στρατηγική Πολιτικής καθορίζει το πλαίσιο για το δημοσιονομικό και νομοθετικό κύκλο. Οι τελικές της εξελίξεις θα συμπίπτουν αφενός με την έγκριση του προϋπολογισμού και αφετέρου με την παρουσίαση της νομοθετικής επιτροπής και του προγράμματος εργασίας .

Tα βήματα μετά την έγκριση της ετήσιας στρατηγικής πολιτικής είναι η προετοιμασία του προσχεδίου του προϋπολογισμού και του διοργανικού διαλόγου με βάση τους προσανατολισμούς που αποφασίστηκαν στην Ετήσια Στρατηγική Πολιτικής. Η Ευρωπαϊκή Επιτροπή θα υποβάλλει την Ετήσια Στρατηγική Πολιτικής της στο Ευρωπαϊκό Κοινοβούλιο και στο Συμβούλιο το ταχύτερο δυνατό μετά την έγκρισή της το Φεβρουάριο. Στη συνέχεια, ο Πρόεδρος της Επιτροπής θα αρχίσει συζήτηση σχετικά με την Ετήσια Στρατηγική Πολιτικής στο Συμβούλιο Γενικών Υποθέσεων και στην σύνοδο ολομέλειας του Ευρωπαϊκού Κοινοβουλίου.

Κατά τους επόμενους τρεις μήνες, η Επιτροπή θα πραγματοποιήσει διάλογο με το Συμβούλιο και το Κοινοβούλιο σχετικά με την Ετήσια Στρατηγική Πολιτικής της. Για το σκοπό αυτό, οι Επίτροποι θα συμμετέχουν σε ένα διμερή διάλογο με τις αντίστοιχες επιτροπές του Ευρωπαϊκού Κοινοβουλίου για την εφαρμογή των προτεραιοτήτων της Ετήσιας Στρατηγικής Πολιτικής. Η Επιτροπή θα συμμετάσχει σε παρόμοιο διάλογο με το Συμβούλιο και με τα δύο κράτη μέλη που κατέχουν την προεδρία του Συμβουλίου κατά τη διάρκεια της περιόδου που καλύπτεται από την Ετήσια Στρατηγική Πολιτικής. Εφέτος για πρώτη φορά, η Επιτροπή θα προσπαθήσει να επεκτείνει το διάλογο αυτό για να καλύψει τις προοπτικές της Ευρωπαϊκής Ένωσης για την περίοδο 2004-2006 προκειμένου να συμβάλει στον πρώτο πολυετή προγραμματισμό πολιτικής της Ευρωπαϊκής Ένωσης. Η Επιτροπή εξετάζει με τα άλλα όργανα, στο πλαίσιο της τρέχουσας συζήτησης σχετικά με τη διοργανική συμφωνία, τον τρόπο με τον οποίο αυτό το νέο είδος μακροπρόθεσμου προγραμματισμού θα μπορούσε να εφαρμοστεί ικανοποιητικά από όλους τους ενδιαφερομένους συντελεστές.

Το Σεπτέμβριο, η Επιτροπή προετοιμάζει για το Ευρωπαϊκό Κοινοβούλιο και το Συμβούλιο ένα έγγραφο απολογισμού για την εξέταση των αποτελεσμάτων του προαναφερομένου διαλόγου. Αυτό το έγγραφο περιέχει τις κύριες νομοθετικές προτάσεις που η Επιτροπή σκοπεύει να εισαγάγει στο νομοθετικό της πρόγραμμα και στο πρόγραμμα εργασίας της και, εάν χρειάζεται, να ενημερώσει τις προτεραιότητες πολιτικής για το επόμενο έτος και να εξετάσει τις πιθανές συνέπειες από την άποψη των πόρων. Ο κύκλος συμπληρώνεται με την έγκριση του νομοθετικού προγράμματος και του προγράμματος εργασίας με το οποίο η Ευρωπαϊκή Επιτροπή, με βάση τη δημοσιονομική διαδικασία και τα αποτελέσματα του διοργανικού διαλόγου, ανακοινώνει τις ενέργειες που προτίθεται να προωθήσει κατά το επόμενο έτος. Ο συνολικός κύκλος αποτελεί τότε τη βάση για τον επιχειρησιακό προγραμματισμό που πραγματοποιείται από τις γενικές διευθύνσεις και τις υπηρεσίες, οι οποίες μεταφέρουν τις πολιτικές προτεραιότητες στα ετήσια τους σχέδια διαχείρισης. Η εκτέλεση αυτών των ετησίων σχεδίων διαχείρισης παρουσιάζεται μετά στις ετήσιες εκθέσεις δραστηριοτήτων. Η σύνθεσή τους εγκρίνεται από την Επιτροπή και κοινοποιείται στο Ευρωπαϊκό Κοινοβούλιο, το Συμβούλιο και το Ελεγκτικό Συνέδριο.

2. Η κατασταση στην ενωση το 2004 - ολοκληρωση τησ θητειασ τησ επιτροπησ prodi.

α) Το 2004 είναι ένα έτος ιστορικής σημασίας για την Ευρωπαϊκή Ένωση. Θα χαρακτηρίζεται από τρία σημαντικά γεγονότα:

* Mε την προϋπόθεση της ολοκλήρωσης της διαδικασίας επικύρωσης της Συνθήκης Ένταξης, την 1η Μαΐου 2004, η Κύπρος, η Δημοκρατία της Τσεχίας, η Εσθονία, η Ουγγαρία, η Λετονία, η Λιθουανία, η Μάλτα, η Πολωνία, η Σλοβακία και η Σλοβενία θα ενταχθούν στην Ευρωπαϊκή Ένωση. Η δημιουργία μιας ένωσης μεταξύ της ανατολικής και δυτικής Ευρώπης αποτελεί ορόσημο στην ιστορία της Ευρώπης. Με 25 κράτη μέλη και 450 εκατομμύρια κατοίκους, η Ευρωπαϊκή Ένωση θα αρχίσει να αναλαμβάνει νέα ευθύνη και πολιτική ηγεσία στην ήπειρο της Ευρώπης.

* Τον Ιούνιο 2004, οι πολίτες θα εκλέξουν έως 732 μέλη του Ευρωπαϊκού Κοινοβουλίου. Tο Ευρωπαϊκό Κοινοβούλιο θα εγκρίνει με τη σειρά του τους διορισμούς της νέας Επιτροπής, που θα αποτελείται από έναν Επίτροπο για κάθε κράτος μέλος. Για το λόγο αυτό θα είναι σημαντικό να αισθάνονται οι πολίτες της διευρυμένης Ευρώπης ότι η Ευρωπαϊκή Ένωση ανταποκρίνεται στις ανάγκες τους και στις ανησυχίες τους σε μια τέτοια σημαντική στιγμή. Επίσης σημαντική είναι η ανάγκη να καταβληθούν πρωτοφανείς προσπάθειες επικοινωνίας με τους πολίτες.

* Μετά τη λήξη της Συνέλευσης και μιας διακυβερνητικής διάσκεψης, υπάρχει η πιθανότητα το 2004 να προκύψει μια νέα ιδρυτική συνθήκη, που θα καθορίζει τη νέα δομή και ουσία της Ευρωπαϊκής Ένωσης, έτοιμη προς επικύρωση από τα κράτη μέλη.

β) Το 2004 αποτελεί επίσης το τελευταίο έτος της θητείας της παρούσας Επιτροπής: η παρούσα Επιτροπή έθεσε ως εξέχουσα προτεραιότητά της αυτή τη διεύρυνση και θεωρεί την είσοδο των νέων κρατών μελών κατά το τελευταίο έτος της θητείας της ως απόδειξη για την επιτυχία της στην επίτευξη αυτής της προτεραιότητας. Ένα από τα πρώτα της καθήκοντα θα είναι να υποδεχθεί τους Επιτρόπους από αυτά τα νέα κράτη μέλη, που θα υποστηρίξουν την εργασία της παρούσας Επιτροπής για μια μικρή ενδιάμεση περίοδο και τους νέους υπαλλήλους. Η νέα Επιτροπή θα αναλάβει τα καθήκοντά της την 1η Νοεμβρίου 2004.

Ενώπιον αυτών των εξελίξεων, η παρούσα Επιτροπή επιθυμεί να αφήσει πίσω της τα θεμέλια για την επιτυχία της διευρυμένης Ευρώπης. Στη συνάρτηση αυτή, η παρούσα Επιτροπή διαπιστώνει ότι το 2004 θα έχουν ολοκληρωθεί οι στόχοι που είχε θέσει κατά την έναρξη της θητείας της:

* Nέες μορφές διακυβέρνησης: Η Επιτροπή, μετά την πλήρη εφαρμογή του Λευκού Βιβλίου σχετικά με τη διοικητική μεταρρύθμιση, πρόκειται να αφήσει πίσω της μία διοίκηση με εκσυγχρονισμένη και συνεκτική προσέγγιση στη διαχείριση και καλά προσαρμοσμένη στις προκλήσεις που αντιμετωπίζει. Οι βελτιώσεις της ευρωπαϊκής διακυβέρνησης θα αρχίσουν επίσης να αποφέρουν αποτελέσματα. Η Επιτροπή θα εκπονήσει τη νέα πρόταση δημοσιονομικής προοπτικής για την καθοδήγηση της πολιτικής της Ευρωπαϊκής Ένωσης και των προϋπολογισμών για την περίοδο μετά το 2006.

* Σταθεροποίηση της ηπείρου μας: Η επιτυχής διεύρυνση αποτελεί μεγάλη συμβολή στην σταθερότητα της ηπείρου μας. Οι προετοιμασίες για να ενταχθεί η Βουλγαρία και η Ρουμανία στην Ευρωπαϊκή Ένωση το 2007 θα συνεχιστούν. Το 2004, η Επιτροπή θα παρουσιάσει την εκτίμησή της σχετικά με το κατά πόσο η Τουρκία πληροί τα πολιτικά κριτήρια για να γίνει μέλος της Ευρωπαϊκής Ένωσης. Στον ευρύτερο κόσμο, οι διαπραγματεύσεις για την ατζέντα ανάπτυξης της Doha αναμένεται να ολοκληρωθούν έως το τέλος του 2004. Το 2004, η Επιτροπή θα εκπονήσει γενική αναθεώρηση της συμφωνίας Cotonou το 2005.

* Προς μια νέα οικονομική και κοινωνική ατζέντα: στην αρχή ήδη της θητείας της (Mάρτιος 2000), η Επιτροπή και το Συμβούλιο θέσπισαν τη στρατηγική της Λισσαβώνας, η οποία θα έχει εξελιχθεί αρκετά έως το 2004. Στα επιτεύγματά της περιλαμβάνονται η κοινωνική ατζέντα της Νίκαιας, το καταστατικό της ευρωπαϊκής εταιρείας, η eEurope, ο Ευρωπαϊκός Χώρος Έρευνας και το σχέδιο δράσης για τις χρηματοπιστωτικές υπηρεσίες. Το 2002 το ευρώ έγινε το κοινό νόμισμα στα περισσότερα κράτη μέλη. Το 2004 θα τεθεί σε εφαρμογή ο ευρωπαϊκός ενιαίος ουρανός .

* Καλύτερη ποιότητα ζωής: Το 2004 είναι το τελευταίο έτος της εντολής που έδωσε το Ευρωπαϊκό Συμβούλιο του Tampere για τη δημιουργία ενός ευρωπαϊκού χώρου ελευθερίας, ασφάλειας και δικαιοσύνης. Η Επιτροπή υπέβαλε όλες τις νομοθετικές προτάσεις που απαιτούνται από τις Συνθήκες στο πρώτο στάδιο αυτού του τομέα και σημειώνει ικανοποιητική πρόοδο σε σχέση με τις νέες προτεραιότητες όσον αφορά τη διαχείριση της μετανάστευσης, ιδίως τη διαχείριση των εξωτερικών συνόρων της Ευρωπαϊκής Ένωσης, την ενσωμάτωση των μεταναστών και τη συνεργασία με τρίτες χώρες. Για να ανταποκριθεί στις ανησυχίες των πολιτών στον τομέα της ασφάλειας των τροφίμων, η παρούσα Επιτροπή δημιούργησε μια Ευρωπαϊκή Αρχή για την Ασφάλεια των Τροφίμων .

Συνεπώς, η παρούσα Επιτροπή θα αφήσει πίσω της μια κατάσταση που επιτρέπει στη διευρυμένη Ευρώπη να αρχίσει να λειτουργεί με καλές συνθήκες και να αντιμετωπίσει τις μελλοντικές προκλήσεις.

Σχετικά με αυτό, το 2004 θα είναι σημαντικό να επιτευχθεί η λήψη αποφάσεων από το Κοινοβούλιο και το Συμβούλιο σχετικά με όλες τις προτάσεις που υπέβαλε η Επιτροπή και με αυτές που εκκρεμούν ακόμη.

3. oi πολιτικεσ προτεραιοτητεσ για το 2004 : η ενταξη γινεται πραγματικοτητα

Tο πρώτο στοιχείο που πρέπει να σημειωθεί είναι ότι το 2004 η Επιτροπή καθόρισε τις πολιτικές της προτεραιότητες με βάση τα 25 κράτη μέλη.

Κατά τη διάρκεια της συζήτησης προσανατολισμού σχετικά με τις πολιτικές προτεραιότητες για το 2004, τα μέλη της Επιτροπής αποφάσισαν να συνεχίσουν και να εμβαθύνουν τις προτεραιότητες που εντοπίστηκαν το 2003, οι οποίες χρειάζεται να προσαρμοστούν στη διευρυμένη Ένωση και στις ειδικές περιστάσεις που εντοπίστηκαν παραπάνω για το 2004. Συνεπώς, οι τρεις προτεραιότητες πολιτικής που εντοπίστηκαν για το 2003 διατηρούνται σε ευρύτερη έννοια, λαμβάνοντας υπόψη ότι αναφέρονται σε 25 κράτη μέλη και ότι θα χρειαστεί να ενισχυθούν, να εμπλουτιστούν και να ενημερωθούν.

Η κεντρική προτεραιότητα παραμένει η διεύρυνση και ιδίως η ένταξη δέκα νέων κρατών μελών: από την πρώτη ημέρα της μεγαλύτερης στα χρονικά ευρωπαϊκής διεύρυνσης, η Κοινότητα θα πρέπει να λειτουργεί πλήρως με τα 25 κράτη μέλη της. Η πρόκληση είναι τεράστια, εφόσον όλες οι δραστηριότητες θα πρέπει να αναπτυχθούν και να προσαρμοστούν έτσι ώστε να έχει επιτυχία η διεύρυνση.

Οι δύο αλληλένδετες προτεραιότητες είναι η σταθερότητα και η βιώσιμη οικονομική ανάπτυξη, οι οποίες βασίζονται στις προτεραιότητες του 2003 που είναι η σταθερότητα και η ασφάλεια καθώς και μια βιώσιμη οικονομία χωρίς αποκλεισμούς.

3.1. Η ένταξη δέκα νέων κρατών μελών

Αυτή η προτεραιότητα, η οποία συνόδευε την Επιτροπή καθ' όλη τη διάρκεια της θητείας της, θα βρίσκεται στο αποκορύφωμά της το 2004, το έτος στο οποίο θα πραγματοποιηθεί η επίσημη ένταξη των δέκα νέων κρατών μελών στην ΕΕ. Επιπλέον, η Επιτροπή θα συνεχίσει τις διαπραγματεύσεις ένταξης με τη Βουλγαρία και τη Ρουμανία και θα προετοιμάσει την έκθεση που ζήτησε το Ευρωπαϊκό Συμβούλιο σχετικά με την Τουρκία. Τα κύρια στοιχεία αυτής της προτεραιότητας είναι δύο:

* Οι νομικές υποχρεώσεις της ΕΕ και των νέων κρατών μελών απέναντι στο κοινοτικό κεκτημένο πρέπει να εκπληρώνονται από την πρώτη ημέρα της ένταξης. Οι κύριες προτεραιότητες που πρέπει να επιτευχθούν είναι η εφαρμογή της νομοθεσίας με την επέκταση των υφισταμένων προγραμμάτων, εργαλείων και διαδικασιών στα νέα κράτη μέλη και με την ανάπτυξη μιας στρατηγικής οικονομικής σύγκλισης. αυτό συνεπάγεται ότι επιβάλλεται ιδιαίτερη προσοχή στην αποτελεσματική λειτουργία της Κοινής Αγροτικής Πολιτικής και των διαρθρωτικών ταμείων (πολιτική απασχόλησης, κοινωνική και περιφερειακή πολιτική) και ότι πρέπει να ενισχυθεί το κοινοτικό κεκτημένο στους τομείς αυτούς που παρουσιάζουν ειδικές προκλήσεις, ιδίως στον τομέα της εσωτερικής αγοράς (π.χ. δημόσιες συμβάσεις και οικονομικός έλεγχος, περιβάλλον και ασφάλεια τροφίμων.

* Η Επιτροπή, ως θεσμικό όργανο, πρέπει να είναι έτοιμη να συνεργαστεί με τα νέα κράτη μέλη και να προσλάβει νέους υπαλλήλους από τις εντασσόμενες χώρες. Αυτό απαιτεί να είναι όλα σε τάξη και ειδική προτεραιότητα θα δοθεί κυρίως στην ολοκλήρωση της διοικητικής μεταρρύθμισης και στη συνεχή βελτίωση της διακυβέρνησης της. Για να επιτευχθεί αυτό πρέπει τον Ιούνιο του 2003 να εγκριθεί από το Συμβούλιο ο νέος κανονισμός υπηρεσιακής κατάστασης προκειμένου να καταστεί δυνατή η αποτελεσματική ενσωμάτωση του νέου προσωπικού. Αυτό θα μειώσει επίσης σημαντικά τα διοικητικά έξοδα της διεύρυνσης.

Η ένταξη 10 νέων κρατών μελών: θεμελιώδεις πρωτοβουλίες για το 2004

Για να επιτευχθούν αυτοί οι στόχοι, έχουν επιλεχθεί οι ακόλουθες θεμελιώδεις πρωτοβουλίες:

* Προσαρμογή όλων των υφισταμένων προγραμμάτων σε όλους τους πολιτικούς τομείς στην πλήρη συμμετοχή των νέων κρατών μελών, κυρίως όσον αφορά τα διαρθρωτικά ταμεία και την εφαρμογή της ΚΑΠ.

* Εφαρμογή του μηχανισμού αξιολόγησης του Schengen στα νέα κράτη μέλη για να εξασφαλιστεί η σωστή εφαρμογή ορισμένων διατάξεων της συμφωνίας του Schengen στις χώρες αυτές και να προετοιμαστεί ο έλεγχος του βαθμού στον οποίο πληρούνται οι όροι για την άρση των ελέγχων στα εσωτερικά σύνορα για τους πολίτες των κρατών αυτών. να υποστηριχθεί η υλοποίηση του νέου καθεστώτος απλοποίησης των παραστατικών διαμετακόμισης που θεσπίστηκε στο Kaliningrad. να εξασφαλιστεί ότι τα επίπεδα πυρηνικής ασφάλειας στα νέα κράτη μέλη θα είναι το ίδιο υψηλά όπως και στα σημερινά κράτη μέλη.

* Ενίσχυση των δραστηριοτήτων επιβολής του κοινοτικού κεκτημένου, κυρίως στους τομείς της ασφάλειας τροφίμων, περιβάλλοντος, εσωτερικής αγοράς και απασχόλησης και κοινωνικών υποθέσεων.

* Ενημέρωση, κωδικοποίηση και απλοποίηση του κοινοτικού κεκτημένου σύμφωνα με την πρωτοβουλία για "καλύτερο νομοθετικό έργο".

* Πραγματοποίηση διαπραγματεύσεων με την ΠΟΕ σχετικά με τις συνέπειες της έγκρισης των εξωτερικών τελωνειακών δασμών για τα νέα κράτη μέλη.

* Εξασφάλιση της πλήρους ολοκλήρωσης όλων των αναγκαίων διοικητικών προετοιμασιών για την ένταξη, συμπεριλαμβανομένων και αυτών που χρειάζονται για την εφαρμογή της νέας σειράς κανονισμών υπηρεσιακής κατάστασης, έτσι ώστε να εξασφαλιστεί η πρόσληψη και η υποδοχή του προσωπικού από τα νέα κράτη μέλη, η αντιμετώπιση των στοιχειωδών γλωσσικών αναγκών για 9 (ή και 10) νέες επίσημες γλώσσες εργασίας της Ένωσης στον τομέα της μετάφρασης και διερμηνείας και το άνοιγμα νέων αντιπροσωπειών στα νέα κράτη μέλη.

* Υποστήριξη της συνέχισης των προετοιμασιών για την ένταξη της Βουλγαρίας και της Ρουμανίας και να πραγματοποιηθεί ανάλυση της συμμόρφωσης της Τουρκίας με τα πολιτικά και τα οικονομικά κριτήρια της ένταξης.

3.2. Σταθερότητα

Οι εντάσεις σε παγκόσμιο επίπεδο και αυτές που διαταράσσουν το εσωτερικό των ευρωπαϊκών κοινωνιών οδήγησαν την Επιτροπή να ορίσει ως κύρια προτεραιότητα για το 2003 την ασφάλεια και τη σταθερότητα. Είναι σημαντικό, η ανταπόκριση στις ανησυχίες των πολιτών σχετικά με θέματα, όπως η λαθρομετανάστευση, να είναι σε σωστή αναλογία με την ανάγκη για προστασία των προσωπικών ελευθεριών και την εξασφάλιση της δικαιοσύνης για όλους. Είναι επίσης θεμελιώδες να τονίζεται ο στόχος της σταθερότητας, με εποικοδομητικό και θετικό τρόπο τόσο εντός όσο και εκτός της ΕΕ.

Για την προτεραιότητα αυτή προβάλλονται δύο προσεγγίσεις:

* όταν πραγματοποιηθεί η διεύρυνση με την ένταξη των νέων κρατών μελών, η Επιτροπή θα προτείνει ένα σταθερό και συνεκτικό πολιτικό πλαίσιο για τις γειτονικές μας χώρες. Αυτό το ενιαίο πολιτικό πλαίσιο (πρωτοβουλία γειτόνων/"κύκλος φίλων") θα προορίζεται για να προσφέρει ένα εναλλακτικό πολιτικό πλαίσιο στις χώρες οι οποίες είναι γείτονές μας και σήμερα δεν είναι ή δεν έχουν προοπτική να γίνουν μέλη της Ένωσης. Το Ευρωπαϊκό Συμβούλιο της Κοπεγχάγης το Δεκέμβριο του 2002 αναγνώρισε το στοιχεία αυτό και κάλεσε την ΕΕ να εκμεταλλευτεί την ευκαιρία που προσφέρεται από τη διεύρυνση για να βελτιώσει τις σχέσεις με τους γείτονές της με βάση τις κοινές αξίες. Η Ένωση πρέπει να αποφύγει τη χάραξη νέων διαχωριστικών γραμμών στην Ευρώπη και να προωθήσει τη σταθερότητα και την ευημερία και από τις δύο πλευρές των νέων συνόρων. Όπως η διευρυμένη Ένωση δημιούργησε μια ζώνη σταθερότητας και ευημερίας με την ενσωμάτωση των νέων μελών, έτσι έχει την ευθύνη και το ενδιαφέρον να εξασφαλίσει τη σταθερότητα και την ευημερία για τους άμεσους γείτονές της. Η διεύρυνση συνεπώς δίνει νέα ώθηση στις προσπάθειες για στενότερες επαφές με τα 385 εκατομμύρια κατοίκους της Ρωσίας, της Ουκρανίας, της Λευκορωσίας και της Μολδαβίας και των χωρών της νότιας Μεσογείου: Aλγερία, Αίγυπτος, Ισραήλ, Ιορδανία, Λίβανος, Λιβύη, Μαρόκο, Παλαιστινιακή Αρχή, Συρία και Τυνησία. Η δημοκρατία, ο πλουραλισμός, ο σεβασμός των ανθρωπίνων δικαιωμάτων και το κράτος δικαίου είναι σημαντικές προϋποθέσεις για σταθερότητα, καθώς και για συνεχή κοινωνική και οικονομική ανάπτυξη και η Ένωση πρέπει να ανταποκριθεί στην πρόκληση της δημιουργίας μιας βαθύτερης σχέσης με συνέπεια και χωρίς αποκλεισμούς με όλους τους γείτονες στα ανατολικά και νότια σύνορά της. Ο στόχος είναι να αναπτυχθεί μια ζώνη ευημερίας και φιλικής γειτνίασης - ένας κύκλος φίλων. Ως ανταμοιβή για την επίτευξη προόδου που θα αποδεικνύει τις κοινές αξίες και την υλοποίηση πολιτικών, κοινωνικών και οικονομικών μεταρρυθμίσεων και με αφετηρία τις σημερινές συμβατικές σχέσεις, οι γείτονες της ΕΕ θα επωφελούνται από μια προνομιακή μεταχείριση και θα κατέχουν μια ειδική θέση στην ενιαία αγορά.

* Εντός της Ένωσης, οι προσπάθειες για την αποτελεσματική διαχείριση των κοινών μας συνόρων πρέπει να αυξηθούν. Ιδιαίτερη προσοχή πρέπει να αφιερωθεί σε μέτρα επιτάχυνσης των ενεργειών για την πρόληψη της εγκληματικότητας και για την αύξηση της ασφάλειας. Επιπλέον, θα είναι αναγκαίο να τεθεί έμφαση σε σωστά ισορροπημένες πολιτικές μετανάστευσης, οι οποίες, μεταξύ άλλων, πρέπει να ανταποκρίνονται καλύτερα στις σημερινές και στις μελλοντικές ανάγκες της αγοράς εργασίας από την άποψη του εργατικού δυναμικού: για να επιτευχθεί αυτό χρειάζονται ειδικά μέτρα για τη βελτίωση της πρόσβασης των νόμιμων μεταναστών στην αγορά εργασίας αλλά εξίσου χρειάζονται μέτρα για την προώθηση όλων των πτυχών ενσωμάτωσης και δίκαιης μεταχείρισης όπως αρμόζει σε νόμιμους μετανάστες. Πιο γενικά, ο στόχος θα είναι να θεσπιστούν όλα τα μέτρα που συμφωνήθηκαν στο Τάμπερε για τη δημιουργία ενός χώρου ασφάλειας και δικαιοσύνης και για την έναρξη συζήτησης για τα επόμενα βήματα.

Σταθερότητα: θεμελιώδεις πρωτοβουλίες για το 2004

Για την επίτευξη αυτών των στόχων, έχουν επιλεχθεί οι ακόλουθες θεμελιώδεις πρωτοβουλίες:

* Συνεργασία με το Συμβούλιο για την εξασφάλιση της έγκρισης περισσότερων δυνατών προτάσεων που χρειάζονται για τη δημιουργία ενός ευρωπαϊκού χώρου ελευθερίας, ασφάλειας και δικαιοσύνης έως την προθεσμία της 1ης Μαΐου 2004. συνέχιση της περαιτέρω ανάπτυξης του ευρωπαϊκού χώρου ελευθερίας, ασφάλειας και δικαιοσύνης, υποστήριξη των δραστηριοτήτων επικοινωνίας για να γνωρίσουν οι άνθρωποι τα δικαιώματά τους και να αναπτύξουν τα δικαιώματα των πολιτών της ΕΕ για την ελεύθερη κυκλοφορία και εγκατάσταση στην ΕΕ. προώθηση της συζήτησης σχετικά με το νέο πρόγραμμα "Tampere II" και πρόταση νομοθετικών μέτρων για τον ορισμό του συστήματος πληροφοριών θεώρησης διαβατηρίων (Visa Information System - VIS) και βελτίωση των οδηγιών προς τις αρχές που είναι αρμόδιες για την έκδοση θεωρήσεων ως επόμενο στάδιο στην ανάπτυξη του κοινού συστήματος συνόρων.

* Περαιτέρω ανάπτυξη του πολιτικού διαλόγου και μακροοικονομικής συνεργασίας με τον "κύκλο των φίλων", καθώς και επέκταση της εσωτερικής αγοράς και των κοινών ρυθμιστικών δομών, με την υποστήριξη της ενσωμάτωσης στο σύστημα παγκοσμίου εμπορίου, προνομιακές εμπορικές σχέσεις και άνοιγμα της αγοράς, ενσωμάτωση στα δίκτυα μεταφορών, ενέργειας και τηλεπικοινωνιών, μεγαλύτερη πολιτική εμπλοκή της ΕΕ στην πρόληψη συγκρούσεων και κρίσεων, μεγαλύτερη πολιτιστική συνεργασία και προσπάθειες για τη βελτίωση της αμοιβαίας κατανόησης.

* Συνέχιση των συμφωνιών σταθεροποίησης και σύνδεσης και επέκταση του πανευρωπαϊκού συστήματος σώρευσης καταγωγής με τις βαλκανικές χώρες, υποστήριξη της δημιουργίας ικανοτήτων, στο πλαίσιο μιας ευρύτερης πολιτικής "κύκλου φίλων".

* Βελτίωση της υλοποίησης του σχεδίου δράσης για την καταπολέμηση της οργανωμένης εγκληματικότητας με τη Ρωσία και του σχεδίου δράσης Δικαιοσύνης και Εσωτερικών υποθέσεων με την Ουκρανία και την ανάπτυξη στενότερης συνεργασίας στις Δυνάμεις της Βαλτικής Θάλασσας για την καταπολέμηση της οργανωμένης εγκληματικότητας.

* Υλοποίηση νέων προγραμμάτων συνεργασίας με τρίτες χώρες στον τομέα της μετανάστευσης, προώθηση των μέτρων για την ανάπτυξη νέας προσέγγισης στη μετανάστευση ως μέσο για την εξασφάλιση της διατήρησης υψηλών επιπέδων απασχόλησης και παραγωγικότητας κατά τις επόμενες δεκαετίες και υποστήριξη καλύτερης ενσωμάτωσης των μεταναστών στις ευρωπαϊκές κοινωνίες και προώθηση του διαπολιτισμικού διαλόγου, ιδίως με τις γειτονικές μας χώρες.

* Ανάπτυξη πολιτικής για την ασφάλεια των δικτύων επικοινωνίας και πληροφόρησης.

* Συνέχιση του αγώνα για την καταπολέμηση της τρομοκρατίας με βιολογικά όπλα και βελτίωση των ευρωπαϊκών μέτρων ασφάλειας για την υποστήριξη των καθηκόντων του Petersberg, συμπεριλαμβανόμενης και της έρευνας [1].

[1] Με την επιφύλαξη των δημοσιονομικών επιπτώσεων

3.3. Βιώσιμη ανάπτυξη

Αυτή η προτεραιότητα αποσκοπεί στη σταθεροποίηση της Ευρώπης με τέτοιο τρόπο ώστε η ευημερία, η οικονομική σύγκλιση, η προστασία του περιβάλλοντος, η κοινωνική συνοχή και μια καλύτερη ποιότητα ζωής να διατηρηθούν τόσο για τις σημερινές όσο και τις μελλοντικές γενεές. Πρόκειται για ένα πολύ μεγάλο θεματολόγιο και για το 2004 είναι αναγκαίο να επικεντρωθούμε σε τομείς οι οποίοι χρειάζονται ιδιαίτερη ενίσχυση, ιδίως σε σχέση με τα νέα κράτη μέλη, προκειμένου να καλύψουν τα κενά τους σε ορισμένα πεδία της πολιτικής. Αυτό σχετίζεται με σημαντικά εγκάρσια στοιχεία για την υλοποίηση της ημερήσιας διάταξης της Λισσαβώνας καθώς και των συμπερασμάτων που συμφωνήθηκαν στο Gφteborg. Επίσης σε διεθνές επίπεδο η βιωσιμότητα αποτελεί σημαντικό θέμα. Επιπλέον, θα πρέπει να σημειωθεί ότι οι διαπραγματεύσεις της ατζέντας ανάπτυξης της Doha θα φθάσουν στο τελικό τους στάδιο. Και εδώ επίσης διακρίνονται δύο πτυχές:

* Αφενός, ο οικονομικός άξονας της βιώσιμης ανάπτυξης πρέπει να ενισχυθεί στην Ευρώπη των 25 για την υποστήριξη της ανάπτυξης και την εξασφάλιση της παγκόσμιας ισορροπίας. Πρόκειται για τη βελτίωση του ανθρώπινου κεφαλαίου και της τεχνολογίας, δίνοντας μεγαλύτερη έμφαση στις ενέργειες που αφορούν τη δημιουργία και την απόκτηση γνώσης και εκπαίδευσης, την κυκλοφορία των πληροφοριών, την απασχόληση και την κοινωνική προστασία. Ταυτόχρονα, πρέπει να δοθεί προτεραιότητα στο περιβάλλον για τις ευρωπαϊκές επιχειρήσεις, κυρίως όσον αφορά τη βασική υποδομή και το κανονιστικό πλαίσιο και το συντονισμό των φορολογικών και οικονομικών πολιτικών, ο οποίος πρέπει να ενισχυθεί.

* Αφετέρου, υπάρχει ανάγκη να εξασφαλιστεί ότι άλλα στοιχεία της βιώσιμης ανάπτυξης θα λαμβάνονται σωστά υπόψη, κυρίως μέσω της ανάπτυξης νέων τεχνολογιών και καλύτερης ενσωμάτωσης των ανησυχιών σχετικά με το περιβάλλον στις άλλες πολιτικές.

Βιώσιμη ανάπτυξη: θεμελιώδεις πρωτοβουλίες για το 2004

Για την επίτευξη αυτών των στόχων, επιλέχθηκαν οι ακόλουθες θεμελιώδεις πρωτοβουλίες:

* Βελτίωση του οικονομικού και δημοσιονομικού συντονισμού μεταξύ των κρατών μελών.

* Έναρξη μιας αναθεώρησης της στρατηγικής για την βιώσιμη ανάπτυξη.

* Εφαρμογή της στρατηγικής για τη βιομηχανική πολιτική.

* Προετοιμασία της εφαρμογής της νέας στρατηγικής για τις χημικές ουσίες, με μέτρα όπως είναι η δημιουργία οργανισμού χημικών ουσιών για τη διαχείριση του νέου συστήματος καταχώρησης, αξιολόγησης και έγκρισης χημικών ουσιών REACH (Registration, Evaluation and Authorisation of Chemicals).

* Στο πλαίσιο του προγράμματος "Energy Intelligent for Europe", προώθηση και ανάπτυξη νέων συστημάτων και εξοπλισμού για τη διευκόλυνση της μετάβασης από τη φάση επίδειξης στην πραγματική εμπορία νέων και αποτελεσματικών τεχνολογιών.

* Περαιτέρω ανάπτυξη του Ευρωπαϊκού Χώρου Έρευνας, κυρίως με την εφαρμογή της ανοικτής μεθόδου συντονισμού και με ευρωπαϊκές πλατφόρμες τεχνολογίας για την υλοποίηση σχεδίου δράσης με στόχο την αύξηση των επενδύσεων στον τομέα της έρευνας και την ανάπτυξη σύμφωνα με το στόχο 3% και την προσέλκυση των αναγκαίων ανθρώπινων πόρων στην έρευνα.

* Στο πλαίσιο του 6ου προγράμματος πλαίσιο για την έρευνα, υποστήριξη καινοτόμων βιώσιμων και οικονομικών στην κατανάλωση ενέργειας τεχνολογιών καθώς και των προσπαθειών με στόχο τη μακροπρόθεσμη διαθεσιμότητα των πιο κατάλληλων πηγών και φορέων ενέργειας.

* Αναθεώρηση της φορολόγησης κυκλοφορίας και δήλωσης για επιβατικά αυτοκίνητα έτσι ώστε να έχουν καλύτερες επιδόσεις CO2 και έκδοση ανακοίνωσης σχετικά με τη φορολόγηση της ενέργειας στη διευρυμένη Ένωση.

* Ανάπτυξη διαστημικής πολιτικής και πρόοδος στις προετοιμασίες για το δορυφόρο Galileo, ο οποίος θα βελτιώσει τη διαχείριση της κυκλοφορίας και θα μειώσει τη συμφόρηση της κυκλοφορίας και θα βελτιώσει την παρακολούθηση της υποδομής ενέργειας.

* Εφαρμογή του νέου παγκόσμιου προγράμματος Erasmus

* Βελτίωση της διεθνούς διαχείρισης του διαδικτύου.

* Πρόταση μέτρων για να δοθεί στους πολίτες η δυνατότητα νομικής προσφυγής στα δικαστήρια και στις αρχές σε άλλα κράτη μέλη για θέματα αστικού δικαίου. Στους στόχους περιλαμβάνονται η επιτάχυνση και η απλοποίηση της εκδίκασης μικρών διαφορών και η παροχή πρόσβασης σε όλους τους διαδίκους αστικού δικαίου σε αξιόπιστα και αποτελεσματικά συστήματα εναλλακτικής επίλυσης των διαφορών.

* Με τη βοήθεια του Ευρωπαϊκού Οργανισμού Ναυτικής Ασφάλειας, ανάπτυξη της ικανότητας της Ευρωπαϊκής Ένωσης για την αντιμετώπιση των καταστροφών ρύπανσης από πετρέλαιο, κυρίως με την αγορά ή μίσθωση ειδικών πλοίων ή λαμβάνοντας άλλα μέτρα για την καταπολέμηση της ρύπανσης εξ ονόματος της ΕΕ

* Ανάπτυξη ορισμένων θεματικών στρατηγικών για το περιβάλλον (εδάφη, θαλάσσιο περιβάλλον, παρασιτοκτόνα, απόβλητα) στο πλαίσιο του 6ου προγράμματος δράσης για το περιβάλλον και συμπλήρωση της σημαντικής εργασίας για τη μεταρρύθμιση της Κοινής Αγροτικής Πολιτικής και της Πολιτικής Αλιείας.

* Εφαρμογή των αποφάσεων του Johannesburg, κυρίως μέσω της πρωτοβουλίας για το νερό της ΕΕ και της πρωτοβουλία της ΕΕ για την ενέργεια.

* Προώθηση των διαπραγματεύσεων της Doha προς μια επιτυχή ολοκλήρωση έως το τέλος του 2004, καθώς και των συνεχών εμπορικών διαπραγματεύσεων με την Mercosur, τον Καναδά και τις χώρες ASEAN.

* Εφαρμογή μια ευρωπαϊκής στρατηγικής για την προώθηση της εταιρικής κοινωνικής ευθύνης.

* Συνέχιση της βελτίωσης της γενικής ποιότητας ζωής των Ευρωπαίων πολιτών με επίκεντρο ιδίως της πρωτοβουλίες στον τομέα της υγείας και της κοινωνικής προστασίας, της υγείας και της ασφάλειας στην εργασία, της οδικής ασφάλειας και των νέων διευρωπαϊκών δικτύων ενέργειας καθώς και με νέες πρωτοβουλίες στον τομέα της εκπαίδευσης των νέων.

* Εναρμόνιση των υφισταμένων διαδικασιών συντονισμού στον τομέα της κοινωνικής προστασίας.

* Εφαρμογή της συμφωνίας του Cotonou και προετοιμασία της μεσοπρόθεσμης αναθεώρησης της και πρώτη συζήτηση σχετικά με την αναθεώρησή της, καθώς και ένα νέο χρηματοδοτικό πρωτόκολλο. Εφαρμογή της πρωτοβουλίας για τα χρέη, το Παγκόσμιο Ταμείο Υγείας και το σχέδιο δράσης για τις μεταδοτικές ασθένειες και την αναπαραγωγική υγεία.

4. πολυετεισ προοπτικεσ και συμβολη Στον πολυετη προγραμματισμο τησ ευρωπαϊκησ ενωσης

Tον περασμένο Δεκέμβριο, η Επιτροπή παρουσίασε μια σημαντική εισήγηση για την εργασία της Συνέλευσης. Αυτή η ανακοίνωση [2] περιείχε τρία θεμελιώδη καθήκοντα για την Ένωση του αύριο: ενοποίηση του ευρωπαϊκού μοντέλου οικονομικής και κοινωνικής ανάπτυξης με στόχο την εξασφάλιση της ευημερίας και της αλληλεγγύης για τους λαούς της. ανάπτυξη ενός ευρωπαϊκού χώρου ελευθερίας, ασφάλειας και δικαιοσύνης, για να αποκτήσει πλήρες νόημα η ιδέα της ευρωπαϊκής ιθαγένειας και παροχή της δυνατότητας στην Ένωση για την άσκηση των αρμοδιοτήτων της ως παγκόσμια δύναμη.

[2] COM(2002)728 τελικό, 05.12.2002

Tα καθήκοντα αυτά μπορούν να ενταχθούν σε τρεις μεγάλες ιδέες: Ειρήνη, Ελευθερία και Αλληλεγγύη.

Είναι τώρα καιρός η Ένωση να αρχίσει να συλλογίζεται σχετικά με τον τρόπο με τον οποίο σκοπεύει να παγιώσει και να αναπτύξει την ολοκλήρωση της Ευρώπης στους τρεις αυτούς τομείς το 2004-2006: μια περίοδος η οποία θα αποτελέσει την έναρξη μιας διευρυμένης και μεταρρυθμισμένης Ευρωπαϊκής Ένωσης.

Το Δεκέμβριο του 2003, το Ευρωπαϊκό Συμβούλιο θα εγκρίνει ένα πολυετές στρατηγικό πρόγραμμα για τα τρία επόμενα χρόνια, με βάση μια κοινή πρόταση που εκπονήθηκε από τις εκάστοτε Προεδρίες [3] σε διαβούλευση με την Επιτροπή.

[3] Iρλανδία, Κάτω Χώρες, Λουξεμβούργο, Ηνωμένο Βασίλειο, Aυστρία και Φινλανδία.

Εν όψει αυτού, η Επιτροπή αποφάσισε να διευρύνει το πεδίο της ετήσιας της στρατηγικής πολιτικής για να εξετάσει όχι μόνον το 2004 αλλά επίσης και την περίοδο 2004 έως 2006. Αυτό θα αποτελέσει τη βάση για έναν ευρύτερο διοργανικό διάλογο τόσο με το Συμβούλιο όσο και με το Ευρωπαϊκό Κοινοβούλιο σχετικά με τις προκλήσεις που αντιμετωπίζει η Ένωση το 2004-2006 και θα συμβάλει έτσι στην προετοιμασία του πολυετούς στρατηγικού προγράμματος αργότερα εντός του τρέχοντος έτους. Η Επιτροπή θα αναθεωρήσει τα αποτελέσματα του διοργανικού διαλόγου στο έγγραφο της ανασκόπησης της ετήσιας πολιτικής της το καλοκαίρι του 2003. Η Επιτροπή προτείνει να επαναληφθεί η άσκηση αυτή κατά το επόμενο έτος, έτσι ώστε το πολυετές πρόγραμμα στρατηγικής να ενημερώνεται και να θεσπίζεται στο μέλλον σε ετήσια βάση. Συνεπώς οι εκλογές για το Ευρωπαϊκό Κοινοβούλιο και ο διορισμός νέας Επιτροπής δεν εμποδίζουν την εκπόνηση εισήγησης για τον πολυετή προγραμματισμό του Συμβουλίου.

Για το λόγο αυτό, η Επιτροπή προτείνει τους ακόλουθους μεγάλους άξονες για την ανάπτυξη του πολυετούς στρατηγικού προγράμματος για την Ένωση το 2004-2006:

Ειρήνη: Η Ένωση έχει αναλάβει τώρα μια ευθύνη για όλη την ήπειρο της Ευρώπης, γεγονός που συνεπάγεται υπεράσπιση της δημοκρατίας, ειρήνη και σταθερότητα εντός της επικράτειάς της, στις γειτονικές χώρες και σε όλον τον κόσμο.

Η Ένωση θα προσπαθήσει να ολοκληρώσει τις διαπραγματεύσεις προσχώρησης με τη Ρουμανία και τη Βουλγαρία εγκαίρως έτσι ώστε να ενταχθούν το 2007.

Tο Eυρωπαϊκό Συμβούλιο θα αποφασίσει το Δεκέμβριο του 2004, με βάση μια έκθεση της Επιτροπής, κατά πόσο η Τουρκία πληροί τα πολιτικά κριτήρια της Κοπεγχάγης και εάν ναι, θα αρχίσει χωρίς καθυστέρηση τις διαπραγματεύσεις ένταξης .

Η Ένωση θα παγιώσει τη διαδικασία σταθεροποίησης και σύνδεσης για τα δυτικά Βαλκάνια, τα οποία ενδέχεται να οριστούν ως δυνητικά μελλοντικά μέλη όταν οι προϋποθέσεις το επιτρέπουν.

Η Ένωση χρειάζεται να αναπτύξει μια πολιτική γειτνίασης στην ευρύτερη Ευρώπη, δημιουργώντας έναν "κύκλο φιλίας" που θα εκτείνεται από τη Μόσχα έως το Marrakesh. Χρειάζεται να προωθήσει τη διαδικασία της Βαρκελώνης με χώρες της μεσογειακής περιοχής και να συμβάλει ενεργητικά στην ειρήνη στη Μέση Ανατολή.

Η Ένωση πρέπει να διαδραματίσει έναν πιο ενεργό ρόλο στη διατήρηση της παγκόσμιας ασφάλειας. Αυτό συνεπάγεται τη βαθμιαία ανάπτυξη των εξωτερικών σχέσεων και των διαστάσεων άμυνας στις πολιτικές της και την ικανότητα να αναλάβει την ευθύνη για πολιτικές/στρατιωτικές δραστηριότητες κατά τα επόμενα έτη.

Η Ένωση πρέπει επίσης να αναλάβει τον ηγετικό της ρόλο για την αντιμετώπιση παγκοσμίων προβλημάτων, για την προβολή του οικονομικού και κοινωνικού της μοντέλου και για την πιο δίκαιη κατανομή της ευημερίας σε όλον τον κόσμο. Η βιώσιμη ανάπτυξη και η καλύτερη παγκόσμια οικονομική διακυβέρνηση θα αποτελέσουν σημαντικούς παράγοντες για την εξασφάλιση της παγκόσμιας αλληλεγγύης, καθώς και για την επίτευξη παγκοσμίως δίκαιων αποτελεσμάτων στην ατζέντα ανάπτυξης της Doha.

Όσον αφορά την ανάπτυξη της συνεργασίας, η αναθεώρηση της συμφωνίας Cotonou καθώς και η ενδιάμεση αξιολόγησή της θα αποτελεί σημαντική πρόκληση για το 2004. Επιπλέον, ένα νέο χρηματοδοτικό πρωτόκολλο για το Ευρωπαϊκό Ταμείο Ανάπτυξης πρέπει να αποτελέσει αντικείμενο διαπραγματεύσεων το 2004, εφόσον το παρόν πρωτόκολλο λήγει το 2005. Η τοποθέτηση της Επιτροπής είναι ότι το ΕΤΑ θα έπρεπε να ενσωματωθεί στον προϋπολογισμό της Κοινότητας. Η Επιτροπή θα υποβάλει ανακοίνωση στα άλλα θεσμικά όργανα της ΕΕ σχετικά με τα πλεονεκτήματα και τα μειονεκτήματα αυτής της ενσωμάτωσης στον προϋπολογισμό της Κοινότητας.

Ελευθερία: Η Ένωση θα συνεχίσει να παγιώνει τις παραδοσιακές "θεμελιώδεις ελευθερίες" που θεσπίζονται στις Συνθήκες: τις οικονομικές, κοινωνικές και πολιτικές ελευθερίες που αποτελούν τον πυρήνα του ευρωπαϊκού σχεδίου και είναι το υπόβαθρο της ευημερίας και της βιώσιμης οικονομικής μεγέθυνσης. Ταυτόχρονα η Ένωση πρέπει να εξασφαλίσει ότι η πραγματική εφαρμογή των θεμελιωδών δικαιωμάτων θα ανταποκρίνεται στα σημερινά πρότυπα.

Τα αποτελέσματα της ημερήσιας διάταξης του Tampere για το πρώτο στάδιο της δημιουργίας ενός ευρωπαϊκού χώρου ελευθερίας, ασφάλειας και δικαιοσύνης θα αναθεωρηθεί το 2004 και θα είναι αναγκαίο να εξεταστούν τα περαιτέρω διαβήματα που χρειάζονται για την ανάπτυξη και τη διατήρηση αυτού του τομέα σε όλες τις πτυχές του.

Η σταθερότητα και οι μακροοικονομικές πολιτικές με στόχο την ανάπτυξη και το βελτιωμένο συντονισμό της οικονομικής πολιτικής θα συνεχίσουν να είναι σημαντικές προτεραιότητες που πλαισιώνουν την ΕΝΕ και το ευρώ, και μάλιστα τη στιγμή στην οποία ένας μεγάλος αριθμός κρατών μελών δεν συμμετέχει ακόμη στη ζώνη του ευρώ. Το Σύμφωνο Σταθερότητας και Ανάπτυξης και οι στόχοι της νομισματικής πολιτικής της ΕΚΤ θα πρέπει να αποτελέσουν ένα σταθερό θεμέλιο για την ευημερία της Ένωσης.

Η στρατηγική της Λισσαβώνας (2000-2010) θα φθάσει στο ενδιάμεσο της στάδιο το 2005. Αυτό θα αποτελέσει την ευκαιρία για σημαντική ανασκόπηση της προόδου και της προσαρμογής των οικονομικών, κοινωνικών και περιβαλλοντικών συντελεστών όπου χρειάζεται. Η ανασκόπηση αυτή θα βασίζεται στα αποτελέσματα της αναθεώρησης που θα πραγματοποιηθεί το 2004 για τη στρατηγική βιώσιμης ανάπτυξης της Ένωσης.

Η Ένωση θα συνεχίσει το έργο της για το θεμελιώδη και μακροπρόθεσμο ορθολογισμό των ευρωπαϊκών αγορών μεταφορών και ενέργειας, έτσι ώστε να λειτουργούν με πιο βιώσιμο τρόπο από οικονομική, περιβαλλοντική και κοινωνική άποψη. Ιδίως, οι ναυτικοί, αεροπορικοί και σιδηροδρομικοί οργανισμοί θα καταστούν πλήρως λειτουργικοί στη διάρκεια αυτής της περιόδου. Το πρόγραμμα Energy Intelligent for Europe θα λειτουργήσει για όλη την προβλεπόμενη διάρκειά του και αναμένεται σημαντική πρόοδος στο πρόγραμμα Galileo. Θα χρειαστεί να εκπονηθούν μελλοντικοί προσανατολισμοί για τα Διευρωπαϊκά Δίκτυα στις μεταφορές, στην ενέργεια και στις τηλεπικοινωνίες για την περίοδο μετά το 2006.

Η παγίωση του ευρωπαϊκού γεωργικού μοντέλου έχει καίρια σημασία. Αυτός είναι ο στόχος της πρότασης μεταρρυθμίσεων που υπέβαλε η Επιτροπή στις 22 Ιανουαρίου 2003. Η Κοινή Πολιτική Αλιείας πρέπει εξίσου να υλοποιηθεί. Είναι επίσης αναγκαίο να εφαρμοσθούν τα αποτελέσματα των διαπραγματεύσεων στο πλαίσιο της Ατζέντας Ανάπτυξης της Doha, οι οποίες προβλέπεται να ολοκληρωθούν έως το τέλος του 2004.

Αλληλεγγύη: η Ένωση είναι υπεύθυνη για την ενδυνάμωση της οικονομικής και κοινωνικής συνοχής, τη μείωση των ανισοτήτων μεταξύ του επιπέδου ανάπτυξης των διαφόρων περιφερειών, την προώθηση της βιώσιμης οικονομικής και κοινωνικής ανάπτυξης (δηλαδή γεωγραφική αλληλεγγύη), καθώς και για την προώθηση ισορροπημένης και βιώσιμης ανάπτυξης (δηλαδή αλληλεγγύη μεταξύ των σημερινών και των μελλοντικών γενεών).

Αργότερα στη διάρκεια του τρέχοντος έτους, η Επιτροπή θα υποβάλει την τρίτη τριετή έκθεση σχετικά με την οικονομική και κοινωνική συνοχή. Αυτή θα αποτελέσει τη βάση για τους προσανατολισμούς και τα πρόγραμμα της μελλοντικής πολιτικής συνοχής για την περίοδο μετά το 2006.

Η Επιτροπή θα αξιολογήσει τα υφιστάμενα Διαρθρωτικά Ταμεία και θα υποβάλει προτάσεις για την περίοδο μετά το 2006, καθώς και προτάσεις για το Ευρωπαϊκό Ταμείο Γεωργικού Προσανατολισμού και Εγγυήσεων, το Ευρωπαϊκό κοινωνικό Ταμείο και το Ευρωπαϊκό Ταμείο Περιφερειακής Ανάπτυξης.

Οι επενδύσεις στη γνώση θα εξακολουθήσουν να αποτελούν σημαντική προτεραιότητα για τα έτη 2004-2006. Η Επιτροπή θα προωθήσει προτάσεις για την επέκταση της πολιτικής έρευνας της Ένωσης, κυρίως με την υλοποίηση του Ευρωπαϊκού Χώρου Έρευνας, τη συνέχιση του προγράμματος πλαίσιο και την παροχή υποστήριξης για την αύξηση των επενδύσεων στην έρευνα.

Η σημερινή Ατζέντα Κοινωνικής Πολιτικής θα περατωθεί το 2005. Τα αποτελέσματά της, με βάση την ενδιάμεση αναθεώρηση του 2003, θα αποτελέσει τη βάση για τον καθορισμό νέου πλαισίου δράσης και για την εξέταση των αναγκαίων μέτρων πολιτικής, ιδίως όσον αφορά την πολιτική απασχόλησης, κοινωνικής προστασίας και ισότητας ευκαιριών. Αυτό θα περιλαμβάνει τον καλύτερο δυνατό συντονισμό των διαθέσιμων εργαλείων: νομοθεσία, την ανοικτή μέθοδο συντονισμού, το Ευρωπαϊκό Κοινωνικό Ταμείο, τον κοινωνικό διάλογο και τα προγράμματα δράσης. Η αναθεώρηση της ευρωπαϊκής στρατηγικής για την απασχόληση το 2006 θα συμβάλει επίσης στην ενημέρωση αποφάσεων σχετικά με το πως θα μπορούσαν να επιτευχθούν καλύτερα οι στόχοι της Λισσαβώνας έως το 2010.

Το 6ο πρόγραμμα δράσης για το περιβάλλον πρόκειται να αναθεωρηθεί το 2006. Με την αναθεώρηση θα αξιολογηθεί μεσοπρόθεσμα η πρόοδος που σημειώθηκε στην επίτευξη των στόχων και πολιτικών του δεκαετούς προγράμματος για το περιβάλλον και ενδέχεται να προκύψουν πρόσθετες προτάσεις ανάλογα με τα συμπεράσματα της αναθεώρησης της στρατηγικής για τη βιώσιμη ανάπτυξη.

Το πρόγραμμα δημόσιας υγείας της Ένωσης για το 2003-2008 θα καταστεί πλήρως λειτουργικό έως το 2004. Τα συστήματα υγείας και οι υγειονομικές πολιτικές διασυνδέονται περισσότερο μεταξύ τους σε όλη την Ένωση, μέσω παραγόντων όπως είναι η κινητικότητα των ασθενών και των επαγγελματιών στον τομέα της υγείας, καθώς και η διάδοση των νέων ιατρικών τεχνολογιών και θεραπειών. Αυτό προκαλεί πολλά προβλήματα στον τομέα της υγειονομικής πολιτικής τα οποία θα πρέπει να εξεταστούν, στο πλαίσιο του σεβασμού της εθνικής αρμοδιότητας για τα υγειονομικά συστήματα. Μια άμεση αξιολόγηση του προγράμματος δημόσιας υγείας θα πραγματοποιηθεί μετά τα πρώτα τρία έτη του προγράμματος.

5. επιλογη των πρωτοβουλιων για εκτεταμενη αξιολογηση του αντικτυπου στην ετησια στρατηγικη πολιτικησ για το 2004

Η Επιτροπή καθιέρωσε μια νέα ολοκληρωμένη διαδικασία για την αξιολόγηση του αντίκτυπου όλων των σημαντικών πρωτοβουλιών της για τη βελτίωση της ποιότητας και της συνοχής στη διαδικασία ανάπτυξης πολιτικής τον Ιούνιο του 2002 [4]. Με αυτή τη νέα διαδικασία ενσωματώνονται, εναρμονίζονται και αντικαθιστούνται όλες οι υφιστάμενες ξεχωριστές αξιολογήσεις του αντίκτυπου που χρησιμοποιούνταν προγενέστερα για την ανάλυση των προτάσεων της Επιτροπής.

[4] COM(2002)276 της 5ης Ιουνίου 2002

Η αξιολόγηση του αντίκτυπου εφαρμόζεται στις κυριότερες πρωτοβουλίες, δηλαδή σ' αυτές που προτείνονται από την Επιτροπή στην ετήσιά της στρατηγική πολιτικής ή στο πρόγραμμά της νομοθεσίας και εργασίας. Συνεπώς, η επιλογή των πρωτοβουλιών για εκτεταμένη αξιολόγηση του αντίκτυπου ενσωματώνεται στο στρατηγικό προγραμματισμό και στον κύκλο σχεδιασμού της Επιτροπής. Με βάση Με βάση τις προκαταρκτικές αξιολογήσεις των θεμελιωδών πρωτοβουλιών, η Επιτροπή αποφασίζει ποιες προτάσεις θα υποβάλει σε εκτεταμένη αξιολόγηση του αντίκτυπου στην Ετήσια Στρατηγική Πολιτικής ή το αργότερο στο πρόγραμμα νομοθεσίας και εργασίας της Επιτροπής. Είναι σημαντικό οι πρωτοβουλίες πολιτικής με σημαντικό αντίκτυπο στη διαδικασία να εντοπιστούν εγκαίρως για να υπάρχει επαρκής χρόνος για την εκτεταμένη αξιολόγηση του αντίκτυπου. Η εκτεταμένη αξιολόγηση του αντίκτυπου επικεντρώνεται στον οικονομικό, κοινωνικό και περιβαλλοντικό καθώς και στο ρυθμιστικό αντίκτυπο της πρότασης. Επίσης περιλαμβάνει μια ανάλυση της επικουρικότητας και αναλογικότητας. Τέλος, μια διαδικασία εκτεταμένης αξιολόγησης του αντίκτυπου περιλαμβάνει κανονικά διαβουλεύσεις με τα ενδιαφερόμενα μέρη και τους σχετικούς εμπειρογνώμονες σύμφωνα με τα ελάχιστα πρότυπα διαβούλευσης της Επιτροπής.

Η διαδικασία υλοποιείται σταδιακά. Ένα πρώτος κατάλογος με 42 προτάσεις εντοπίστηκε για εκτεταμένη αξιολόγηση του αντίκτυπου με την έγκριση του προγράμματος νομοθεσίας και εργασία για το 2003. Η διαδικασία θα καταστεί τώρα πλήρως λειτουργική με την έγκριση της ετήσιας στρατηγικής πολιτικής και το πρόγραμμα νομοθεσίας και εργασίας της Επιτροπής για το 2004.

Συνολικά 31 προτάσεις συμπεριλήφθηκαν στον αρχικό κατάλογο προτάσεων για εκτεταμένη αξιολόγηση του αντίκτυπου το 2004. Οι προτάσεις αυτές αποτελούν πρωτοβουλίες από διάφορους τομείς εντός των τριών τομέων προτεραιότητας που επιλέχθηκαν χρησιμοποιώντας τα κριτήρια που καθορίζονται στην ανακοίνωση σχετικά με την αξιολόγηση του αντίκτυπου. Η Επιτροπή έλαβε την απόφαση σχετικά με αυτόν τον αρχικό κατάλογο εκτεταμένης αξιολόγησης του αντίκτυπου λαμβάνοντας υπόψη μεταξύ άλλων τα ακόλουθα κριτήρια:

- εάν η πρόταση θα έχει σημαντικό οικονομικό, περιβαλλοντικό και/ή κοινωνικό αντίκτυπο σε έναν συγκεκριμένο τομέα ή σε περισσότερους τομείς και εάν η πρόταση θα έχει σημαντικό αντίκτυπο σε σημαντικά ενδιαφερόμενα μέρη.

- εάν η πρόταση αποτελεί μεγάλη μεταρρύθμιση της πολιτικής σε έναν ή περισσότερους τομείς.

Στον τελικό κατάλογο προτάσεων που επιλέχθηκαν για εκτεταμένη αξιολόγηση του αντίκτυπου ο οποίος επισυνάπτεται στο πρόγραμμα νομοθεσίας και εργασίας της Επιτροπής για το for 2004, αναμένεται ότι η Επιτροπή θα εντοπίσει και άλλες προτάσεις που έχουν σχέση με τη νομοθετική συνέχεια που πρέπει να δοθεί στις ουσιαστικές μεταρρυθμίσεις της πολιτικής αλιείας και της κοινής αγροτικής πολιτικής αντιστοίχως και στον τομέα της τεχνολογίας πληροφόρησης. Άλλες προτάσεις που αναφέρονται σε όλους τους θεμελιώδεις τομείς πολιτικής στο πλαίσιο των προτεραιοτήτων θα συμπεριληφθούν επίσης στον τελικό κατάλογο όταν θα έχουν αναπτυχθεί περισσότερα στοιχεία για συγκεκριμένες προτάσεις.

6. ανθρωπινο δυναμικο και οικονομικοι ποροι στη διευρυμενη ενωση: tο γεΝικο πλαισιο που προκυπτει απο τη στρατηγικη πολιτικησ για το 2004

6.1. Γενικό πλαίσιο για το ανθρώπινο δυναμικό

Γιο το 2004, η Επιτροπή προβλέπει να εξυπηρετήσει τις ανάγκες ανθρώπινου δυναμικού που εξέφρασαν οι υπηρεσίες της με τον εξής τρόπο:

* Όσον αφορά την προτεραιότητα 1 και με βάση την ανακοίνωση σχετικά με τon "Δραστηριότητες της Επιτροπής και ανθρώπινοι πόροι στη διευρυμένη Ευρωπαϊκή Ένωση" [5], προβλέπεται να ζητηθούν 1280 άτομα προσωπικού (εκτός της έρευνας) στην αρμόδια επί του προϋπολογισμού αρχή για το 2004 (συμπεριλαμβανομένης και της αρχικής πρόσληψης των 500 βοηθητικών υπαλλήλων για το 2003), αριθμός ο οποίος αποτελεί το καθαρό αποτέλεσμα αφού λήφθηκαν υπόψη οι εσωτερικές ανακατατάξεις και η βαρύτητα των αναγκών που έχουν οι υπηρεσίες σε σχέση με την προτεραιότητα που αποδίδεται στον τομέα της πολιτικής τους (βλέπε σημείο 6.1.1).

[5] Ανακοίνωση της 05/06/2002, COM(2002)311 τελικό

* Όσον αφορά τις προτεραιότητες 2 και 3, δεν πρόκειται να υποβληθούν επιπλέον αιτήσεις για νέες θέσεις. Συνεπώς είναι αναγκαίο να καλυφθούν οι ανάγκες που εκφράστηκαν από τις υπηρεσίες με εσωτερικές ανακατατάξεις (βλέπε σημείο 6.1.2).

* Οι ανάγκες που συνδέονται με την υλοποίηση της διοικητικής μεταρρύθμισης, θα ικανοποιηθούν με την ανακατανομή των θέσεων που ελευθερώθηκαν από το σύστημα πρόωρης συνταξιοδότησης κατά τα έτη 2002, 2003 και 2004 (βλέπε σημείο 6.1.4).

Για να υπάρχει μια σταθερή βάση για τη μελλοντική κατανομή ή ανακατανομή των ανθρώπινων πόρων, η Επιτροπή καθόρισε τον αριθμό θέσεων εργασίας για κάθε υπηρεσία (τις "ποσοστώσεις θέσεων εργασίας"), με το οποίο θα καταστεί δυνατή η βελτίωση της διαχείρισης και της παρακολούθησης των πόρων.

Tο σύστημα θα προσφέρει τα μέσα για την παρακολούθηση σε πραγματικό χρόνο των μονίμων και εκτάκτων θέσεων εργασίας που διατίθενται σε κάθε υπηρεσία και της κατάστασης κατανομής και ανακατανομής των πόρων.

6.1.1. Η ένταξη δέκα νέων κρατών μελών

Η επιτυχία του πρώτου έτους ένταξης αποτελεί πρώτη προτεραιότητα της Επιτροπής για το 2004. Για να μπορέσει η Ένωση να ενισχύσει το ρόλο της ως κινητήριος δύναμη για την ειρήνη, σταθερότητα και ευημερία στην ήπειρό μας πρέπει να Επιτροπή να εξασφαλίσει την ομαλή ενσωμάτωση των δέκα νέων κρατών μελών, εξασφαλίζοντας ταυτόχρονα την αποτελεσματική λειτουργία της διευρυμένης Ευρώπης.

Στην ανακοίνωση σχετικά με τις "Δραστηριότητες της Επιτροπής και ανθρώπινοι πόροι στη διευρυμένη Ευρωπαϊκή Ένωση", η Επιτροπή εκτίμησε αυστηρά τις μεσοπρόθεσμες ανάγκες της προσωπικού μετά την ένταξη των δέκα νέων κρατών μελών. Μια αύξηση 3900 ατόμων προσωπικού [6] θεωρήθηκε αναγκαία για να εξασφαλιστεί η εκτέλεση των κατεστημένων καθηκόντων της Επιτροπής. Αυτή η αύξηση θα μπορούσε να πραγματοποιηθεί από το 2004 έως το 2008 και ανταποκρίνεται στην αναπροσαρμοσμένη δημοσιονομική προοπτική για τη διευρυμένη Ευρώπη που καθορίστηκε έως το 2006.

[6] Η αύξηση κατανέμεται σε 3960 θέσεις προσωπικού που χρηματοδοτούνται από τον τομέα 5 της δημοσιονομικής προοπτικής (πρώην μέρος A) (3400 θέσεις στον πίνακα προσωπικού και 560 εξωτερικό προσωπικό), 150 θέσεις που χρηματοδοτούνται από τον προϋπολογισμό έρευνας και μείωση των 210 θέσεων εξωτερικού προσωπικού που χρηματοδοτούνται από τον επιχειρησιακό προϋπολογισμό.

Με βάση την εμπειρία από τις προηγούμενες διευρύνσεις, στην ανακοίνωση επισημαίνεται ότι είναι δύσκολο να επιτευχθεί η παρουσία του 32% των συνολικών πρόσθετων ανθρώπινων πόρων το 2004 για να μπορέσουν οι κοινοτικές πολιτικές να τεθούν σε λειτουργία από την πρώτη ημέρα μετά την ένταξη. Σε σχέση με τις διοικητικές δαπάνες της Επιτροπής που χρηματοδοτούνται στον τομέα 5 της δημοσιονομικής προοπτικής (πρώην μέρος A του προϋπολογισμού), αυτό αντιστοιχεί σε περίπου 1280 πρόσθετου προσωπικού (εκτός της έρευνας).

Με την πολιτική στρατηγικής και το προσχέδιο προϋπολογισμού για το 2003, η Επιτροπή εντόπισε άμεσες ανάγκες για πρόσθετους πόρους για να βοηθήσει στην προετοιμασία της διεύρυνσης. Προς το σκοπό αυτόν η αρμόδια επί του προϋπολογισμού αρχή χορήγησε πιστώσεις που αντιστοιχούσαν σε 500 άτομα πρόσθετου εξωτερικού προσωπικού το 2003 προκαταβολικά από τους αναγκαίους πόρους για την περίοδο έως το 2008. Λαμβάνοντας υπόψη αυτά τα 500 άτομα εξωτερικού προσωπικού που θα παραμείνουν επίσης στις υπηρεσίες της Επιτροπής το 2004, η Επιτροπή θα ζητήσει 780 πρόσθετες θέσεις στον πίνακα προσωπικού για να φθάσει στο σύνολο των 1280 θέσεων πρόσθετου προσωπικού (εκτός της έρευνας) που προβλέπεται για το 2004.

Στις εκτιμήσεις της ανακοίνωσης περιλαμβάνονται ανακατατάξεις ανάλογα με τη λήξη ή τη μείωση των δραστηριοτήτων που έχουν σχέση με την προένταξη. Το 2004 περίπου 300 θέσεις/εξωτερικό προσωπικό θα διατίθενται για ανακατάταξη μεταξύ των υπηρεσιών λόγω της μείωσης ορισμένων δραστηριοτήτων:

- Οι αντιπροσωπείες θα καταργηθούν προοδευτικά το 2004. Ως μεταβατικό μέτρο, ο αναγκαίος αριθμός προσωπικού ενδέχεται να παραμείνει επιτόπου για την παρακολούθηση της χρήσης των πιστώσεων Phare. Επίσης θα πρέπει να οργανωθεί η ομαλή μετάβαση από τις αντιπροσωπείες σε γραφεία τύπου για να αποφευχθεί η επικάλυψη.

- Η ολοκλήρωση των δραστηριοτήτων παρακολούθησης και η προοδευτική αποκλιμάκωση της διαχείρισης του Phare στα κεντρικά γραφεία. Ιδίως, προβλέπεται ότι ο προσωπικό που εμπλέκεται στις προετοιμασίες της διεύρυνσης σε όλες τις υπηρεσίες της Επιτροπής θα ανακαταταχθεί σε άλλα καθήκοντα προτεραιότητας.

Οι δυνατότητες ανακατάταξης που συνδέονται με τη μείωση των δραστηριοτήτων διεύρυνσης εντός των τμημάτων έχουν επίσης εντοπιστεί (δηλαδή το προσωπικό που εργάζεται προς το παρόν για τις προετοιμασίες της διεύρυνσης, το συντονισμό και την παρακολούθηση των κεκτημένων). Οι προαναφερόμενες ανακατατάξεις μπορούν αν ικανοποιήσουν ανάγκες για 506 περίπου θέσεις.

Τρεις κατηγορίες προτεραιότητες θεσπίστηκαν σύμφωνα με την εντατικότητα των δραστηριοτήτων από το πρώτο έτος της ένταξης: οι τομείς πολιτικής που ασχολούνται με νέα καθήκοντα που προκύπτουν από τη Συνθήκη Ένταξης και τα θέματα προτεραιότητας που καθορίστηκαν στη σύνοδο κορυφής της Κοπεγχάγης εμπίπτουν στην πρώτη (δικαιοσύνη και εσωτερικές υποθέσεις, μεταφορές και ενέργεια και περιφερειακή πολιτική), οι τομείς προτεραιότητας που ασχολούνται με τη διαρθρωτική ενίσχυση και είναι αρμόδιοι για την εφαρμογή κρίσιμων μερών του κοινοτικού κεκτημένου εμπίπτουν στη δεύτερη (ιδίως τα άλλα διαρθρωτικά ταμεία, το περιβάλλον και η υγεία και η προστασία των καταναλωτών), και οι υπόλοιποι τομείς πολιτικής εμπίπτουν στην τρίτη κατηγορία.

Μια ξεχωριστή ομάδα (οι γλωσσικές υπηρεσίες) θα λάβουν το αναγκαίο προσωπικό για να εξασφαλιστούν αποδεκτά επίπεδα ποιότητας στις νέες γλώσσες από την πρώτη ημέρα της ένταξης.

Στις 11 Φεβρουαρίου 2003, η Επιτροπή ενέκρινε μια ανακοίνωση που περιέχει ένα πλαίσιο δράσης για την ενημέρωση και την απλοποίηση των κοινοτικών κεκτημένων. Ενώ τα μακροπρόθεσμα οφέλη της προαναφερόμενης απλοποίησης είναι αναμφισβήτητα, οι βραχυπρόθεσμες προσπάθειες για να επιτευχθούν οι βελτιώσεις θα απαιτήσουν αντίστοιχους ανθρώπινους πόρους. Η αναλυτική εξέταση των αντίστοιχων αναγκών ανθρώπινων πόρων για τις υπηρεσίες που συμμετέχουν στο πλαίσιο δράσης θα πραγματοποιηθεί κατά τη διάρκεια ακροάσεων σχετικά με τον προϋπολογισμό: σ' αυτή τη βάση, η μετέπειτα κατανομή των θέσεων ενδέχεται να θεωρηθεί κατάλληλη στο πλαίσιο της γενικής κατανομής ανθρώπινων πόρων.

6.1.2. Συνεισφορά στην κεντρική ομάδα για τις προτεραιότητες 2 και 3

Το γενικό πλαίσιο για το 2004 συνεπάγεται ότι δεν θα ζητηθούν νέες θέσεις από την αρμόδια επί του προϋπολογισμού αρχή εκτός από αυτές που χρειάζονται για την κάλυψη της προτεραιότητας της ένταξης. Ωστόσο, πολλές σημαντικές πρωτοβουλίες προτείνονται από την Επιτροπή στο πλαίσιο των δυο άλλων προτεραιοτήτων, της σταθερότητας και της βιώσιμης ανάπτυξης. Είναι συνεπώς αναγκαίο να εξυπηρετηθούν αυτές οι προτεραιότητες από εσωτερικές ανακατατάξεις.

Λαμβάνοντας υπόψη ότι κατά τα προηγούμενα έτη οι υπηρεσίες της Επιτροπής έχουν ήδη ανταποκριθεί θετικά και μαζικά σε ορισμένες σοβαρές εσωτερικές ανακατατάξεις, για το 2004 οι συνεισφορές που ζητήθηκαν σε μια κεντρική ομάδα για την εξυπηρέτηση των προτεραιοτήτων 2 και 3 θα περιορίζονται σε ένα πολύ χαμηλό ποσοστό, που θα προορίζεται για αυτές τις υπηρεσίες οι οποίες έχουν ήδη προτείνει συγκεκριμένες και ποσοτικά καθορισμένες ανακατατάξεις για την εξυπηρέτηση των δύο προτεραιοτήτων το 2004. Επιπλέον, κάποια εσωτερική αναδιοργάνωση και μείωση της έντασης των δραστηριοτήτων που δεν συνδέονται με τη διεύρυνση έχουν εντοπιστεί εντός των υπηρεσιών για να συνεισφέρουν στις δύο αυτές προτεραιότητες.

Με βάση τις θεμελιώδεις πρωτοβουλίες που εντοπίστηκαν στο τμήμα 3.2 και 3.3, οι ανακατατάξεις του προσωπικού θα έχουν κυρίως ως στόχο τους ακόλουθους τομείς προτεραιότητας:

* Όσον αφορά τη "σταθερότητα": δικαιοσύνη και εσωτερικές υποθέσεις, δημόσια υγεία, εξωτερικές σχέσεις, απασχόληση και κοινωνικές υποθέσεις.

* Σχετικά με τη βιώσιμη οικονομία: περιβάλλον, πολιτική ανάπτυξης και εμπορίου, μεταφορές και ενέργεια, κοινωνία της πληροφορίας, οικονομική και νομισματική πολιτική, φορολογία και δασμοί.

6.1.3. Σύνολο του ανθρώπινου δυναμικού που διατίθεται για τις τρεις προτεραιότητες

Στον ακόλουθο πίνακα συνοψίζεται το ανθρώπινο δυναμικό που προβλέπεται για την έναρξη νέων πρωτοβουλιών ή την ενίσχυση τρεχουσών ενεργειών κατά προτεραιότητα και πηγή.

>ΘΕΣΗ ΠIΝΑΚΑ>

Η κατανομή ανά τομέα πολιτικής θα περατωθεί στη διάρκεια της εκπόνηση του προσχεδίου του προϋπολογισμού 2004, που θα συμπεριλαμβάνει και την κατανομή μεταξύ του μονίμου και του εξωτερικού προσωπικού.

6.1.4. Ανάγκες που συνδέονται με την υλοποίηση της μεταρρύθμισης

Η διοικητική μεταρρύθμιση άρχισε το 2000 και διανύει τώρα το τρίτο έτος υλοποίησης. Συνεπώς εξελίσσεται ομαλά και οι κύριες ανάγκες πόρων έχουν ήδη ληφθεί υπόψη κατά την εκτέλεση της προηγούμενης κατανομής πόρων. Ωστόσο, η υλοποίηση ορισμένων σημαντικών πτυχών της μεταρρύθμισης δεν έχουν επαρκές προσωπικό, όπως επισημάνθηκε σε ορισμένες δηλώσεις του γενικού διευθυντή και στις εκθέσεις δραστηριότητας για το έτος 2001 και παρατηρήθηκε από την Επιτροπή κατά την έγκριση της σύνθεσης των ετήσιων εκθέσεων.

Όπως επισημάνθηκε στην ενέργεια 5 της σύνθεσης [7], η Ετήσια Στρατηγική Πολιτικής είναι το πλαίσιο στο οποίο πρέπει να ενταχθούν τα επιπρόσθετα, καλά αιτιολογημένα αιτήματα για ανθρώπινους πόρους για την αντιμετώπιση αυξημένου φόρτου εργασίας που οφείλεται στην υλοποίηση της μεταρρύθμισης. Ωστόσο, εκτός από την προτεραιότητα της διεύρυνσης, η Επιτροπή δεν προβλέπει να ζητήσει νέες θέσεις στην αρμόδια επί του προϋπολογισμού αρχή για τυχόν άλλη προτεραιότητα. Ο μόνος τρόπος για την ικανοποίηση τουλάχιστον των πιο επειγόντων και αιτιολογημένων αναγκών για την υλοποίηση της μεταρρύθμισης είναι συνεπώς η ανακατάταξη των θέσεων που ελευθερώνονται με το σύστημα πρόωρης συνταξιοδότησης για τα έτη 2002, 2003 και 2004. Από το ανώτατο όριο των 600 θέσεων πρόωρης συνταξιοδότησης, ενδέχεται να ελευθερωθούν έως 258 θέσεις. Όλες αυτές οι θέσεις θα πρέπει να χρησιμοποιηθούν για την υλοποίηση της μεταρρύθμισης. Σύμφωνα με της αποφάσεις που έλαβε η Επιτροπή στην Ετήσια Στρατηγική Πολιτικής για το 2003, επιβεβαιώθηκε επίσης ότι για τις επόμενες εφαρμογές του συστήματος πρόωρης συνταξιοδότησης τα δύο τρίτα αυτών των θέσεων θα επιστραφούν στις αντίστοιχες υπηρεσίες οι οποίες θα τις χρησιμοποιήσουν για την υποστήριξη δραστηριοτήτων σχετικών με την μεταρρύθμιση που έχουν εντοπίσει. Το υπόλοιπο ένα τρίτο θα ανακατανεμηθεί για να εξυπηρετηθούν οι πιο επείγουσες ανάγκες που διαπιστώθηκαν από την Επιτροπή στις κεντρικές υπηρεσίες (SG, DG BUDG και ADMIN), οι οποίες καλύπτουν κυρίως της ακόλουθες προτεραιότητες:

[7] Σύνθεση των ετήσιων εκθέσεων δραστηριοτήτων (COM(2002)426 τελικό)

Nέο πλαίσιο λογιστικής (24 θέσεις).

Σχέδιο δράσης για τη δημιουργία κοινού ηλεκτρονικού συστήματος αρχειοθέτησης στην Επιτροπή (19 θέσεις).

Nέα πολιτική προσωπικού και

Διαλειτουργικότητα των συστημάτων ΤΠ (33 θέσεις)

Εσωτερικός λογιστικός έλεγχος (10)

6.1.5. Κατάσταση του τομέα 5

Το 2004, λαμβάνοντας υπόψη τις πιστώσεις που προβλέπονται στις δημοσιονομικές προοπτικές για τις διοικητικές δαπάνες της διεύρυνσης και διάφορες εκτιμήσεις της δεύτερης έκθεσης των Γενικών Γραμματειών των θεσμικών οργάνων σχετικά με την εξέλιξη του τομέα 5 (Mάιος 2002), αντιστοίχως για τα άλλα θεσμικά όργανα, οι δαπάνες για τις συντάξεις και τελικά οι δαπάνες της Επιτροπής, συμπεριλαμβανόμενης και της χρηματοδότησης των 780 επιπρόσθετων αναγκαίων θέσεων για τη διεύρυνση, το περιθώριο για το 2004 θα είναι 13 εκατομμύρια EUR.

Ωστόσο, το περιθώριο για το 2004 πρέπει να παραμείνει τουλάχιστον στα 20 εκατομμύρια EUR επειδή οι νέοι πόροι που προορίζονται για τη διεύρυνση δεν θα χρηματοδοτηθούν για ολόκληρο το έτος 2004. Ο αντίκτυπος αυτών των νέων πόρων το 2005 και 2006 θα είναι κατ' αναλογία υψηλότερος από την αύξηση του ανώτατου ορίου του τομέα 5. Έτσι, η δεύτερη έκθεση των Γενικών Γραμματειών προβλέπουν ένα αρνητικσ περιθώριο ύψους 5 εκατομμυρίων EUR για τον τομέα 5 το 2006. Πρέπει να σημειωθεί, ωστόσο, ότι οι υπολογισμοί αυτοί βασίζονται στα διοικητικά έξοδα που προκύπτουν από την προτεινόμενη σειρά κανονισμών υπηρεσιακής κατάστασης. Εάν δεν εφαρμοστεί ο νέος κανονισμός υπηρεσιακής κατάστασης θα μειώσει το περιθώριο κατά 26 εκατομμύρια EUR, 56 εκατομμύρια EUR και 81 εκατομμύρια EUR κατά το 2004, 2005 και 2006 αντιστοίχως.

Μια προσεκτική ανάλυση των αιτημάτων ΕΣΠ οδηγεί σε έναν προγραμματισμό του τομέα 5 της Επιτροπής για το 2004 ύψους 3.037 εκατομμυρίων EUR, ίδιο με αυτόν της έκθεσης των Γενικών Γραμματειών του Μαΐου 2002 και λαμβάνεται υπόψη:

* Η μείωση των οικονομιών μετά από τη μετατροπή των αντιπροσωπειών σε Γραφεία Τύπου, λόγω της ενδεχόμενης διατήρησης των επιδομάτων του παραρτήματος X του κανονισμού υπηρεσιακής κατάστασης για μια περίοδο 15 μηνών μετά την ένταξη. Είναι σημαντικό στο πλαίσιο αυτό να περιοριστεί ο αριθμός των μονίμων υπαλλήλων που επωφελούνται από αυτό το μεταβατικό μέτρο. Επιπλέον, η ΓΔ PRESS και η ΓΔ RELEX πρέπει επίσης να συνεργαστούν το 2004 για να αποφευχθούν τα έξοδα ταυτόχρονης μίσθωσης των παλιών κτιρίων των αντιπροσωπειών και των νέων κτιρίων για τα Γραφεία Τύπου.

* Η ανάγκη αναπροσαρμογής ορισμένων εξόδων που σχετίζονται με τη διεύρυνση σε σύγκριση με τον αρχικό προγραμματισμό, ιδίως από την άποψη των εξόδων για τις επιτροπές.

* Η ανάγκη αναπροσαρμογής ορισμένων εξόδων που οφείλονται στην πολιτική των κτιρίων τόσο στις Βρυξέλλες όσο και στο Λουξεμβούργο.

Ο σημερινός προγραμματισμός περιλαμβάνει επίσης τις δαπάνες για την αποστολή 117 μονίμων υπαλλήλων από τα κεντρικά γραφεία στις αντιπροσωπείες στο πλαίσιο της διοικητικής αποκέντρωσης και των κοινωνικών δαπανών που προβλέπονται στο πλαίσιο της μεταρρύθμισης. Τελικά οι πρόσφατες αναπροσαρμογές του κόστους της μεταρρύθμισης του κανονισμού υπηρεσιακής κατάστασης θα μπορούσαν να οδηγήσουν σε ένα περιθώριο 20 εκατομμυρίων EUR .

6.1.6. Ανακατανομή των πόρων που θα ελευθερωθούν από την εξωτερική ανάθεση δραστηριοτήτων

Στο Λευκό Βιβλίο για την μεταρρύθμιση της Επιτροπής [8] αναφέρεται ότι η ανάθεση εργασιών σε εξωτερικούς εργολήπτες είναι ένα από τα μέσα εφαρμογής της στρατηγικής της για την εκ νέου επικέντρωση της Επιτροπής στα κύρια καθήκοντά της και στις προτεραιότητες πολιτικής της. Η επίτευξη της σωστής ισορροπίας μεταξύ της χρήσης εσωτερικών και εξωτερικών πόρων θα είναι ιδιαίτερα σημαντική σε ένα σύστημα στο οποίο οι αποφάσεις σχετικά με την κατανομή των πόρων ενσωματώνονται με αυτές που αφορούν τον καθορισμό και τον προγραμματισμό προτεραιοτήτων. Ένας από τους στόχους της εξωτερικής ανάθεσης δραστηριοτήτων είναι η ανακατάταξη των πόρων που ελευθερώνονται από τη μετατόπιση/εξωτερική ανάθεση δραστηριοτήτων για την υποστήριξη των προτεραιοτήτων που εντοπίζονται από την Επιτροπή [9].

[8] COM(2000)200

[9] Βλέπε σημεία 1 και 7 της έκθεσης της ομάδας προγραμματισμού και συντονισμού της εξωτερικής ανάθεσης δραστηριοτήτων "Externalisation of the programmes management" της 15.05.2000 - SEC(2000)823/2 και σημείο 3 του υπομνήματος του Προέδρου "Matching the Commission's activities with its human resources - The means to achieve our objectives" της 25.07.2000 - SEC(2000)2000/2.

Στον κανονισμό του Συμβουλίου για τους εκτελεστικούς οργανισμούς [10] αναφέρεται ότι οι θέσεις των μονίμων υπαλλήλων που αποσπώνται από την Επιτροπή ως έκτακτο προσωπικό του οργανισμού δεν θα καλύπτονται κατά τη διάρκεια της απόσπασης και οι κενές αυτές θέσεις θα λαμβάνονται υπόψη στον υπολογισμό του προϋπολογισμού της Επιτροπής. Ωστόσο, ο κανονισμός επίσης επιβεβαιώνει τη δυνατότητα της Επιτροπής για την ανακατανομή των διοικητικών πόρων που ελευθερώνονται από τη μεταφορά καθηκόντων στους εκτελεστικούς οργανισμούς. Η Επιτροπή πρέπει να ενημερώσει την αρμόδια επί του προϋπολογισμού αρχή κατά τη διάρκεια της δημοσιονομικής διαδικασίας και να αιτιολογήσει την ανακατανομή των πόρων αυτών. Προβλέπεται ότι οι πόροι που ελευθερώνονται από τη μεταφορά θα κατανέμονται στις προτεραιότητες της Επιτροπής όπως εντοπίζονται στην απόφαση της ΕΣΠ.

[10] Κανονισμός (ΕΚ) 58/2003 της 19.12.2002 - ΕΕ L 11 της 16.01.2003, σ.1

Οι κατευθυντήριες γραμμές για την ανακατανομή των πόρων που ελευθερώνονται από την μετατόπιση/εξωτερική ανάθεση δραστηριοτήτων πρέπει να ορίζονται στην απόφαση ΕΣΠ που αποτελεί το ολοκληρωμένο πλαίσιο για τον καθορισμό προτεραιοτήτων και την κατανομή των πόρων της Επιτροπής. Συνεπώς, οι προτάσεις των υπηρεσιών για τη δημιουργία μιας διάρθρωσης των καθηκόντων και δραστηριοτήτων που ανατίθενται σε εξωτερικούς οργανισμούς, που καθιστούν δυνατή την κατανομή μονίμου προσωπικού, πρέπει να εξετάζονται καταρχήν στην απόφαση ΕΣΠ.

Για το 2004, η Επιτροπή υπέβαλε πρόταση για τη δημιουργία οργανισμού ασφάλειας των δικτύων και των πληροφοριών (INFSO). Επιπλέον εξετάζεται η σκοπιμότητα δημιουργίας οργανισμών σε άλλους τομείς.

Εάν η Επιτροπή αποφασίσει τη δημιουργία αυτών των οργανισμών με βάση μια ανάλυση κόστους-οφέλους που απαιτείται από τον κανονισμό η προαναφερόμενη αρχή θα εφαρμοστεί στους ενδεχομένως απελευθερωμένους πόρους. Αυτό θα εξεταστεί δεόντως στα επόμενα βήματα του κύκλου, λαμβάνοντας πλήρως υπόψη τις ανάγκες προτεραιότητας που ορίζονται στην απόφαση ΕΣΠ και σύμφωνα με τις ισχύουσες διαδικασίες ανάλογα με το συγκεκριμένο χαρακτήρα των οργανισμών (εκτελεστικών ή όχι).

6.1.7. Κατάσταση των Γενικών Διευθύνσεων στον τομέα των εξωτερικών σχέσεων

Μολονότι επιβεβαιώθηκε σε διάφορες ευκαιρίες η μεταρρύθμιση των Γενικών Διευθύνσεων RELEX όπως καθορίστηκε στην αρχή της θητείας της παρούσας Επιτροπής, η Επιτροπή διαπίστωσε την ανάγκη για την εξέταση της δυνατότητας καλύτερων συνεργιών μεταξύ των ενδιαφερομένων υπηρεσιών. Το θέμα αυτό εξετάστηκε ενδελεχώς και συζητήθηκε από τα μέλη της Επιτροπής που είναι αρμόδια για τις εν λόγω υπηρεσίες.

Ταυτόχρονα είναι σημαντικό να σημειωθεί ότι κάθε νέα οργάνωση πρέπει να πραγματοποιηθεί στην αρχή της νέας Επιτροπής, εφόσον θα είναι αναγκαίο να ληφθούν υπόψη τα αποτελέσματα της Συνέλευσης για την εξέταση της δομής των Γενικών Διευθύνσεων που είναι αρμόδιες για τις εξωτερικές σχέσεις. Επίσης πρέπει να σημειωθεί ότι οι συνέργιες μπορούν να εντοπιστούν και οι πόροι μπορούν να τεθούν στη διάθεση ανάλογα με τις αποφάσεις που αφορούν την οργανωτική υφή των υπηρεσιών RELEX και τις οικονομίες κλίμακας που πρέπει να ανακατανεμηθούν.

Λαμβάνοντας υπόψη τα προαναφερόμενα, πρόκειται να εκπονηθεί μια έκθεση υπό την αιγίδα του Προέδρου της Επιτροπής, σχετικά με την πιο αποτελεσματική οργάνωση των υπηρεσιών που ασχολούνται με τις εξωτερικές σχέσεις εν όψει της εμπειρίας και των προσανατολισμών που προκύπτουν από τη Συνέλευση.

6.2. Οικονομικοί πόροι: ένα προκλητικό πλαίσιο για το 2004

Tο γεγονός ότι η 1η Μαΐου 2004 έχει καθοριστεί η ημερομηνία ένταξης των 10 νέων κρατών μελών έχει σημαντικές συνέπειες για τη διαδικασία του προϋπολογισμού. Αυτό συνεπάγεται ότι ο προϋπολογισμός σε σχέση με τα σημερινά κράτη μέλη πρέπει να καταρτιστεί για την περίοδο μεταξύ 1ης Ιανουαρίου 30 Aπριλίου 2004 και ότι η επίδραση των αναγκών της διεύρυνσης πρέπει να αξιολογηθούν για να επιτευχθεί η προετοιμασία ενός προϋπολογισμού βασιζόμενου σε 25 κράτη μέλη που θα αρχίσει να ισχύει την 1η Μαΐου 2004. Συνεπώς στην ΕΣΠ πρέπει να προβάλλονται οι αναμενόμενες αλλαγές από την ένταξη των 10 νέων κρατών μελών.

Στο πλαίσιο αυτό, το οικονομικό πλαίσιο σε σχέση με τη διεύρυνση που παρουσιάζεται στο παρόν έγγραφο έχει σχέση με την αναπροσαρμογή της δημοσιονομική προοπτικής που πρότεινε η Επιτροπή σύμφωνα με τη Διοργανική Συμφωνία (IIA) της 6ης Μαΐου 1999 σχετικά με την δημoσιονομική πειθαρχία και τη βελτίωση της διαδικασίας του προϋπολογισμού για να ληφθούν υπόψη οι συσχετιζόμενες απαιτήσεις δαπανών. Αυτές οι απαιτήσεις που προέρχονται από τις δέκα εντασσόμενες χώρες και καθορίζονται από την έκβαση των διαπραγματεύσεων ένταξης, εγκρίθηκαν από το Ευρωπαϊκό Συμβούλιο της Κοπεγχάγης στις 12 και 13 Δεκεμβρίου 2002.

Έτσι το παρόν έγγραφο περιέχει για την EΕ-15 αυξημένα ανώτατα όρια δημοσιονομικής προοπτικής για τους τομείς: γεωργία, διαρθρωτικές ενέργειες, εσωτερικές πολιτικές και διοίκηση.

Όσον αφορά τον τομέα 1 "Γεωργία", η αναμενόμενη αύξηση των δαπανών που οφείλονται στη διεύρυνση είναι περίπου 2 100 εκατομμύρια EUR, πράγμα που συνεπάγεται ένα αναμενόμενο περιθώριο μόλις κάτω του 1 100 εκατομμυρίου EUR για την ΕΕ-25.

Η συνολική δέσμευση πιστώσεων για τα διαρθρωτικά ταμεία και τα ταμεία συνοχής που πρέπει να προστεθεί στον τομέα 2 θα ανέρχεται συνολικά σε 24,6 δισεκατομμύρια EUR σε τρέχουσες τιμές για την περίοδο (2004-2006) σύμφωνα με τα συμπεράσματα του Ευρωπαϊκού Συμβουλίου της Κοπεγχάγης. Από αυτό, η αύξηση στη δέσμευση των πιστώσεων το 2004 αντιστοιχεί σε ένα ποσό ύψους 6,71 δισεκατομμύρια EUR.

Όσον αφορά τις εσωτερικές πολιτικές, η πρόβλεψη αύξησης των δαπανών που οφείλεται στη διεύρυνση είναι σχεδόν 1 600 εκατομμύριο EUR, που συνεπάγεται ένα περιθώριο 70 περίπου εκατομμυρίων EUR λιγότερο από το ανώτατο όριο της ΕΕ-25.

Ο τομέας 4 "Eξωτερικές ενέργειες" δεν επηρεάζεται άμεσα από τη διεύρυνση αλλά η προτεινόμενη μεταφορά στον τομέα 7 "Προένταξη" των ποσών που προβλέπονται για την Τουρκία (134 εκατομμύρια EUR) και η απελευθέρωση 25 εκατομμυρίων EUR λόγω του ότι η Κύπρος και η Μάλτα γίνονται κράτη μέλη αυξάνει σημαντικά το περιθώριο και επιτρέπει κάποιες σημαντικές αυξήσεις για τους γείτονες της διευρυμένης Ένωσης ακόμη και αν ένα σημαντικό περιθώριο πρέπει να αφεθεί για απρόβλεπτα γεγονότα (85 εκατομμύρια EUR).

Όσον αφορά τον τομέα 5 Διοίκηση, οι ανάγκες δαπανών για μια διευρυμένη Ευρώπη αναμένονται να είναι έτοιμες από την 1η Ιανουαρίου 2004. Ο επαναληπτικός χαρακτήρας των διοικητικών δαπανών επιβάλλει την προσοχή όχι μόνον στην τήρηση του ανώτατου ορίου το 2004 αλλά κατά τα επόμενα έτη.

Σχετικά με την προενταξιακή ενίσχυση, για την υλοποίηση των αποφάσεων που λήφθηκαν στην Κοπεγχάγη σχετικά με τη Βουλγαρία, τη Ρουμανία και την Τουρκία η Επιτροπή προτείνει να παραμείνει άθικτο το ανώτατο και να υπάρχει ένα περιθώριο ύψους 1,8 εκατομμυρίων EUR. Αυτό αποτελεί αντικείμενο απόφασης της αρμόδιας επί του προϋπολογισμού αρχής σχετικά με την προαναφερόμενη αναπροσαρμογή στη δημοσιονομική προοπτική που προτείνεται από την Επιτροπή.

Στον ακόλουθο πίνακα συνοψίζονται τα ανωτέρω στοιχεία και παρουσιάζονται τα συνολικά αποτελέσματα των κατευθυντηρίων γραμμών της ΕΣΠ. Αυτοί οι αριθμοί θέτουν το πλαίσιο για την προετοιμασία του προσχεδίου προϋπολογισμού 2004 με την επιφύλαξη των τελικών αριθμών.

>ΘΕΣΗ ΠIΝΑΚΑ>

Ο οικονομικός αντίκτυπος των επιλεγμένων πρωτοβουλιών συνοψίζεται στους παρακάτω πίνακες. Οι αριθμοί που προβλέπονται για κάθε έναν από τους πολιτικούς τομείς που συμβάλλουν στις τρεις προτεραιότητες έχουν σχέση με τις αλλαγές σε σύγκριση με τον υφιστάμενο δημοσιονομικό προγραμματισμό για την ΕΕ-15 και με την επίδραση νέων πρωτοβουλιών στην ΕΕ-10, και συνεπώς αντικατοπτρίζουν τους πρόσθετους οικονομικού πόρους που θεωρούνται αναγκαίοι για την επίτευξη των καθορισμένων στόχων.

Οι κύριες αλλαγές που παρουσιάζονται στους παρακάτω πίνακες καλύπτουν τις εσωτερικές πολιτικές (συμπεριλαμβανομένης και της έρευνας), τις εξωτερικές ενέργειες και την προενταξιακή βοήθεια.

6.2.1. Δημοσιονομικές συνέπειες των προτεραιοτήτων πολιτικής: ένταξη

>ΘΕΣΗ ΠIΝΑΚΑ>

Αυτός ο πρώτος πίνακας που αναφέρεται στην προτεραιότητα "ένταξη" περιλαμβάνει ποσά που θεωρούνται αναγκαία για την επέκταση των υφισταμένων προγραμμάτων στις δέκα εντασσόμενες χώρες.

Εκτός από την προαναφερόμενη επέκταση των τρεχόντων προγραμμάτων, υπάρχουν ελάχιστα μεταβατικά μέτρα στο πλαίσιο των εσωτερικών πολιτικών που προκύπτουν από τα συμπεράσματα του Ευρωπαϊκού Συμβουλίου της Κοπεγχάγης.

Έτσι, στον τομέα μεταφορών και ενέργειας, συνολικά ένα ποσό ύψους 138 εκατομμυρίων EUR περιλαμβάνεται το 2004, άνω των πιστώσεων που σχετίζονται με την επέκταση των τρεχόντων προγραμμάτων, με στόχο τα μέτρα πυρηνικής ασφάλειας για τον παροπλισμό των σταθμών πυρηνικής ενέργειας της Ignalina (Λιθουανία) και Bohunice (Σλοβακία).

Στον τομέα περιφερειακής πολιτικής, ένα ποσό ύψους 221 εκατομμυρίων EUR περιλαμβάνεται για το 2004 για την παροχή καθοδήγησης και αυξημένης οικονομικής υποστήριξης με στόχο την παροχή βοήθειας στα εντασσόμενα κράτη μέλη ώστε να ενισχύσουν τις διοικητικές και δικαστικές τους ικανότητες. Αυτή η μεταβατική διευκόλυνση για τη δημιουργία θεσμικών οργάνων αποτελεί την επέκταση της ενέργειας που άρχισε στο πλαίσιο τους προγράμματος PHARE, η διαχείριση του οποίου θα πραγματοποιηθεί σε στενή συνεργασία με άλλες εμπλεκόμενες υπηρεσίες.

Όσον αφορά την πολιτική δικαιοσύνης και εσωτερικών υποθέσεων, ένα ποσό 317 εκατομμύρια EUR προβλέπεται το 2004 για τη χρηματοδότηση της υλοποίησης της συμφωνίας Schengen για τη διευκόλυνση της διακίνησης που εγκρίθηκε από το Ευρωπαϊκό Συμβούλιο της Κοπεγχάγης το Δεκέμβριο 2002 για να βοηθήσει τα νέα κράτη μέλη στην προστασία στων νέων εξωτερικών συνόρων της ΕΕ. Η διευκόλυνση διαμετακόμισης για το Kaliningrad επίσης εμπίπτει σ' αυτόν τον τομέα πολιτικής με ένα ποσό ύψους 13 εκατομμυρίων EUR για το 2004.

Στον τομέα των οικονομικών και χρηματοδοτικών υποθέσεων, ένα ετήσιο ποσό ύψους 25 εκατομμυρίων EUR για μια περίοδο 4 ετών, περιλαμβάνεται στο μερίδιο της Επιτροπής για την προτεινόμενη αύξηση του κεφαλαίου του ΕΤΑΕ (Ευρωπαϊκό Ταμείο Επενδύσεων) για να εξασφαλιστεί η συνέχιση των ενεργειών των ταμείων στην ευρύτερη ΕΕ. Ένα πρόσθετο ποσό 13 εκατομμυρίων EUR προβλέπεται για τη διευκόλυνση κεφαλαίου επιχειρηματικού κινδύνου στο πολυετές πρόγραμμα για τις επιχειρήσεις και την επιχειρηματική πρωτοβουλία. [11]

[11] Κοινή πρωτοβουλία της ΓΔ DG ENTR και της ΓΔ ECFIN

Εάν επιτευχθεί πολιτική συμφωνία σχετικά με βόρειο τμήμα της Κύπρου, πρόσθετα ποσά για κάθε τομέα των εν λόγω πολιτικών (τομέας 1, 2 και 3) θα προβλεφθούν σε περίπτωση επανένωσης της νήσου. Στην περίπτωση αυτή, τα εν λόγω ποσά θα προστεθούν στο ανώτατο όριο της αντίστοιχης δημοσιονομικής προοπτικής, ενώ τα περιθώρια θα παραμείνουν όπως έχουν.

Η προτεραιότητα "ένταξη" περιλαμβάνει επίσης την προενταξιακή ενίσχυση που προβλέπεται για τη Βουλγαρία, Ρουμανία και την Τουρκία. Η Επιτροπή προτείνει να παρακολουθήσει το προβλεπόμενο ποσό στο χάρτη πορείας για την ένταξη το 2007 της Βουλγαρίας και της Ρουμανίας, που συνεπάγεται μια αύξηση των σημερινών ποσών κατά 20%, 30% και 40% για τα επόμενα 3 έτη που πρέπει να συμπληρωθεί με ένα ποσό που δεν έχει καθοριστεί ακόμη για τον πυρηνικό παροπλισμό. Τα μερίδια των προενταξιακών οργάνων ακολουθούν το σχήμα που αποφασίστηκε στο Βερολίνο αλλά θα ρυθμιστούν ακριβώς κατά τους επόμενους μήνες και αποφασίστηκαν στο πλαίσιο των 3 σχετικών κανονισμών του Συμβουλίου, λαμβάνοντας υπόψη τις ανάγκες και την ικανότητα απορρόφησης των επιδοτήσεων από τις χώρες αυτές. Όσον αφορά την Τουρκία, μια σημαντική αύξηση σε ένα ποσό 1 050 εκατομμυρίων EUR προβλέπεται για την περίοδο, διπλασιάζοντας έτσι το μέσο όρο των σημερινών ποσών. Για το 2004, 250 εκατομμύρια EUR πρέπει να ενταχθούν στον προϋπολογισμό.

Στο πλαίσιο του τομέα πολιτικής για την υγεία και την προστασία των καταναλωτών προβλέπεται επίσης η επέκταση των προγραμμάτων κτηνιατρικής και φυτοϋγειονομικής για την εξάλειψη των νόσων και επίσης για την προετοιμασία εκστρατειών εμβολιασμού κατά της λύσσας στα νέα κράτη μέλη.

6.2.2. Οικονομικές συνέπειες των προτεραιοτήτων πολιτικής: σταθερότητα

>ΘΕΣΗ ΠIΝΑΚΑ>

Οι πρωτοβουλίες που απαιτούν συμπληρωματική χρηματοδότηση και προτείνονται στο πλαίσιο αυτής της προτεραιότητας χωρίζονται σε δύο κύρια τμήματα: αυτά που συμβάλλουν στη σταθερότητα εκτός της Ένωσης και αυτά που έχουν εσωτερικό προσανατολισμό.

Στον τομέα των εξωτερικών σχέσεων η επίτευξη σταθερότητας και η μείωση του χάσματος με τα γειτονικά κράτη η διευρυμένη Ένωση προτείνεται να αυξήσει την υποστήριξη για τα Δυτικά Βαλκάνια, σε απόλυτους όρους έως το ποσό των 675 εκατομ. EUR (συμπεριλαμβανομένης και της μακροοικονομικής ενίσχυσης)], για να μετριασθεί η μείωση μετά τις μεγάλες επιδοτήσεις των πρώτων ετών. Για την περιοχή της Μεσογείου, η μεταφορά της Τουρκίας στον τομέα 7 δημιουργεί χώρο για άλλες χώρες και μια αύξηση ύψους έως 859 εκατομ. EUR προτείνεται για το 2004. Η δημοκρατία και τα ανθρώπινα δικαιώματα ενισχύονται επίσης, έως το επίπεδο του προϋπολογισμού για το 2003 (+17.5 εκατομ. EUR) σύμφωνα με τις επιθυμίες της αρμόδιας επί του προϋπολογισμού αρχής.

Οι πιστώσεις για την ανθρωπιστική βοήθεια θα αυξηθούν στα 485 εκατομ. EUR για το 2004 (+10 εκατομ. EUR το 2004) για την παροχή βοήθειας για οπουδήποτε διακινδυνεύει η σταθερότητα από ανθρωπιστικές κρίσεις, ιδίως στην Αφρική και στην Ασία. Επειδή οι ανθρωπιστικές κρίσεις έχουν την τάση να προκαλούν μεταναστευτική κίνηση η άμβλυνση αυτών των κρίσεων συμβάλλει στη σταθερότητα της Ευρωπαϊκής Ένωσης και των γειτόνων της.

Όπως αναφέρεται και στην ανακοίνωση της Επιτροπής της 3ης Δεκεμβρίου 2002 (COM(2002)703τελικό), η προτεραιότητα της σταθερότητας πρέπει επίσης να περιλαμβάνει την ανάγκη για καλύτερη ενσωμάτωση των θεμάτων της πολιτικής μετανάστευσης στις σχέσεις της Ευρωπαϊκής Ένωσης με τρίτες χώρες. Με την ενέργεια αυτή ως προπαρασκευαστική ενέργεια υπό την ηγεσία της ΓΔ JΗΑ στη διάρκεια του 2001, 2002 και 2003. Θα εξετάσει μια ειδική νομική βάση που προτείνεται για ένα ετήσιο ποσό ύψους 30 εκατομ. (+13 εκατομ. EUR το 2004). Αυτό το νέο πολυετές πρόγραμμα θα συμπεριληφθεί στον πολιτικό τομέα των εξωτερικών σχέσεων και η διαχείρισή του θα πραγματοποιηθεί σύμφωνα με τις αρχές της μεταρρύθμισης της εξωτερικής βοήθειας, τηρώντας τη γενική συνοχή των εξωτερικών ενεργειών της Κοινότητας και παράλληλα με άλλα κοινοτικά εργαλεία για συνεργασία και ανάπτυξη. Πρέπει να είναι συμπληρωματικό στα τελευταία προγράμματα και να προσφέρει προστιθέμενη αξία ιδίως παρέχοντας στην Επιτροπή τη δυνατότητα για την υλοποίηση των στόχων και των προτεραιοτήτων που καθορίστηκαν στο πλαίσιο της πολιτικής ασύλου και μετανάστευσης και να εξετάσει με γρήγορο, εύστοχο και ευέλικτο τρόπο τις ανησυχίες και τις επιθυμίες που εξέφρασαν τα κράτη μέλη στον τομέα JHA.

Οι πιστώσεις για τη βελτίωση του ελέγχου συνόρων έχουν σχέση κυρίως με τη δημιουργία ενός ολοκληρωμένου συστήματος ΤΠ σχετικά με τα στοιχεία θεώρησης διαβατηρίων (VIS) για τον τομέα πολιτικής JAI. Αυτό αποτελεί μια ουσιαστική προϋπόθεση για την ελεύθερη κυκλοφορία των προσώπων σε έναν τομέα χωρίς σύνορα προσθέτοντας 10 εκατομμύρια EUR στον υφιστάμενο προγραμματισμό χρηματοδότησης.

Στο πλαίσιο της ενίσχυσης των ατομικών δικαιωμάτων, το πρόγραμμα DAPHNE II για την καταπολέμηση της βίας κατά των παιδιών, εφήβων και γυναικών (+1,3 εκατομ. EUR) και το δίκτυο των εμπειρογνωμόνων για τα θεμελιώδη δικαιώματα (+1 εκατομ. EUR) χρειάζεται πρόσθετη χρηματοδότηση, ενώ 2 εκατομ. EUR διατίθενται για την ενσωμάτωση υπηκόων από τρίτες χώρες.

Μια μικρή αύξηση χορηγείται για την αξιολόγηση του προγράμματος Tampere και για την προετοιμασία της ανάπτυξης του επόμενου σταδίου του τομέα ελευθερίας, ασφάλειας και δικαιοσύνης, την αξιολόγηση του αντίκτυπου και τις οριζόντιες ανάγκες που προκύπτουν από την ανάπτυξη μεγάλης κλίμακας σχεδίων ΤΠ.

Ο τομέας πολιτικής για την κοινωνία της πληροφορίας αποσκοπεί στην ανάπτυξη πολιτικής για την ασφάλεια των δικτύων τηλεπικοινωνίας και για τη δημιουργία οργανισμού για την ασφάλεια των δικτύων πληροφόρησης (+ 3,5 εκατομ. EUR το 2004). Αυτό αποτελεί μια ουσιαστική προϋπόθεση για την εσωτερική ασφάλεια και τη διαχείριση των συνόρων. Ο οργανισμός αυτός θα παρακολουθεί τη βέλτιστη πρακτική και θα συγκεντρώνει πραγματογνωμοσύνη με στόχο τη θέσπιση μιας ευρωπαϊκής πολιτικής στον τομέα αυτόν.

6.2.3. Οικονομικές συνέπειες των προτεραιοτήτων πολιτικής: βιώσιμη ανάπτυξη

>ΘΕΣΗ ΠIΝΑΚΑ>

Οι περισσότερες θεμελιώδεις πρωτοβουλίες που συμβάλλουν στην προτεραιότητα της βιώσιμης ανάπτυξης δεν έχουν αντίκτυπο στους οικονομικούς πόρους. Ορισμένες από αυτές, ωστόσο, απαιτούν συμπληρωματική χρηματοδότηση το 2004.

Η νέα στρατηγική για τις χημικές ουσίες αποσκοπεί στην αναδιάρθρωση της πολύπλοκης κοινοτικής νομοθεσίας για τις χημικές ουσίες και στην προετοιμασία νέου καθεστώτος για τις χημικές ουσίες και χρειάζεται τη δημιουργία μιας νέας υπηρεσίας, με προβλεπόμενες πιστώσεις ύψους 3.0 εκατομ. EUR το 2004, που θα κατανεμηθούν μεταξύ του τομέα πολιτικής "περιβάλλον" (1.5 εκατομ. EUR) και "Eπιχειρήσεις" (1.5 εκατομμύρια EUR).

Στον τομέα πολιτικής για την απασχόληση και τις κοινωνικές υποθέσεις, η ευρωπαϊκή στρατηγική για την προώθηση της εταιρικής κοινωνικής ευθύνης απαιτείται η ενίσχυση ύψους 1.5 εκατομ. EUR της δραστηριότητας "οργάνωση της εργασίας και συνθήκες εργασίας" για την ανάπτυξη των δικτύων ενδιαφερομένων, την ανταλλαγή εμπειριών και βέλτιστων πρακτικών μεταξύ των κρατών μελών, τα κριτήρια ανάλυσης και τη διάδοση των μέσων σχετικά με την κοινωνική ευθύνη.

Ο τομέας πολιτικής για την αλιεία απαιτεί επιπλέον χρηματοδότηση με 0.6 εκατομ. EUR για τη δημιουργία περιφερειακών συμβουλευτικών επιτροπών. Η ανακατάταξη της εφαρμογής της νομοθεσίας ανταγωνισμού της ΕΕ θα οδηγήσει στη δημιουργία δικτύου αρχών για τον ανταγωνισμό, με ένα σύστημα συντονισμού της Επιτροπής, με πιστώσεις 0.8 εκατομμυρίων το 2004.

Στο πλαίσιο του τομέα πολιτικής για την άμεση έρευνα προτείνεται ένα συνολικό ποσό 16 εκατομμυρίων EUR για το 2004 (+ EUR 3,8 εκατομ.) προκειμένου να προχωρήσει το πρόγραμμα πυρηνικού παροπλισμού και διαχείρισης αποβλήτων.

Στο πλαίσιο του τομέα πολιτικής για την ενέργεια και τις μεταφορές, η ανάπτυξη της ικανότητας της Ευρωπαϊκής Ένωσης για την αντίδραση σε καταστροφές ρύπανσης από πετρέλαιο απαιτείται η ενίσχυση του Ευρωπαϊκού Οργανισμού Ναυτικής Ασφάλειας με 20 εκατομ. EUR.

Επιπλέον, το ευρωπαϊκό σύστημα παρακολούθησης της λειτουργίας της εσωτερικής αγοράς για συμβατικές πηγές ενέργειας ενισχύεται με 5 εκατομ. EUR.

Όπως είχε προγραμματιστεί, μια σημαντική αύξηση (255 εκατομ. EUR) για το έκτο πρόγραμμα πλαίσιο έρευνας θα υποστηρίξει την ανάπτυξη της έρευνας της ΕΕ εκτός από την προβλεπόμενη αύξηση ( 480 εκατομμύρια EUR το 2004) για την κάλυψη της επέκτασης των δραστηριοτήτων έρευνας στα νέα κράτη μέλη.

Όσον αφορά τις "εξωτερικές ενέργειες", δύο κυρίως πρωτοβουλίες χρειάζονται επιπλέον χρηματοδότηση:

Η υποστήριξη των ενεργειών για την υγεία (AIDS, μαλάρια, φυματίωση, αναπαραγωγική υγεία και μεταδοτικές ασθένειες σε αναπτυσσόμενες χώρες) ενισχύεται με 17 εκατομμύρια EUR στο πλαίσιο της δραστηριότητας "ανάπτυξη της πολιτικής συνεργασίας και τομεακές στρατηγικές", μαζί με την ανακατανομή των πόρων εντός της δραστηριότητας. Έτσι, συνολικά το επίπεδο που θα επιτευχθεί με αυτές τις ενισχύσεις ανταποκρίνεται στα ποσά που αποφασίστηκαν στον προϋπολογισμό του 2003.

Στο πλαίσιο της προώθησης της "βιώσιμης ανάπτυξης" στις αναπτυσσόμενες χώρες και λόγω της θέρμανσης της ατμόσφαιρας, η προστασία των τροπικών δασών πρέπει να ενισχυθεί με ποσό ύψους έως 6 εκατομ. EUR για να αναπληρώσει τις καθυστερήσεις των τελευταίων ετών.

Εξάλλου οι τομείς πολιτικής "περιβάλλον και ανάπτυξη" η συνέχιση των δεσμεύσεων που αναλήφθηκαν μετά από την παγκόσμια σύνοδο για τη βιώσιμη ανάπτυξη στο Γιοχάνεσμπουργκ απαιτεί πρόσθετη χρηματοδότηση στο πλαίσιο των υφισταμένων φακέλων πολιτικής.

Η ενίσχυση του τομέα πολιτικής "εμπόριο" αντικατοπτρίζει την αύξηση της υποστήριξης για αναπτυσσόμενες χώρες στο πλαίσιο της ημερήσιας διάταξης της Doha.